text:
साहित्य
– आर जे रौनक
आइ हमरो एकटा खिस्सा लिखबाक मोन भेल तैँ कने छोट एकटा खिस्सा लिखलौँ। मनुष्य केँ भगवान चाहे जतेक दय देथुन मुदा सभ गोटे तृप्त नै होइत अछि । वास्तवमे ई संसार बहुत पैघ स्वार्थी जेहन लगैया, एहने एकटा खिस्सा मोन पड़ल तैँ लिखिकय अपने सभक समक्ष परसलहुँ।
कोनो गाममे एकटा गरीब परीवार रहैत छल । ओ गरीबके तीन गोटेक परीवार छलैक, बुढा, बुढी आ एकटा बेटा । ओहि गरीब परीवारक जीवन आनक खेती-बारी आ घरक काज कय के जे किछु मजुरी भेटैत छलैक ताहि सँ गुजारा चलैत छलैक । मजुरी कय केँ जे किछु भेटैक ओहि सँ अपन भोजनक ब्यबस्था करैत छल आ बचा-खोचा कय बेटाकेँ सेहो पढाबय, दिन-राति मेहनत कय के भुखलो सुखलो रहिकय बेटाकेँ बड दुःख काटि कय कोहुना डाक्टरी पढा लेलक । भगवानक महिमा ओकरा सरकारी नौकरी सेहो भ’ गेलय । आब ओहि परिवारक दुःखक दिन घुरय लगलैक । तहन किछु दिन जे बितलैक त हुनकर एक गोट पड़ोसिन बुढी सँ जिज्ञासा करैत पुछलखिन जे, “काकी, आब कहौथ! बेटा त कमाय लगलैन्ह। आब खुशी छथि न?” त बुढी ओहि कनियाँ केँ जे उत्तर देलखिन्ह से सुनू, “दुर्र जाउ! यै कनिया! कि खुशी रहब। बेटाकेँ बड दुःख काटिकय डाक्टरी पढेलहुँ। ओ आब नोकरियो करैया। मुदा पहिने जेकाँ आब हैजा, मलेरीया कहाँ होइत छैक गाम मे जे नीक कमाइ होइतय आ हमर दिन नीक जेकाँ चलितय।”


c: text/html

text:
आइ सँ शुरू भेलनि भगवतीक विशेष पूजा-अर्चना। हमर गाम, अहाँक गाम आ सभक गाम मे महादुर्गा भगवतीक स्मरण-पूजन मे लोक सब लागि गेल अछि।
बुझले होयत जे असुर (राक्षस) सभक अत्याचार पराकाष्ठा नांघि गेलाक कारण जनता त्राहि-त्राहि कय रहल छल। ऋषि-मुनि, ज्ञानी, विद्वान्, संत, समाजसेवी, बड़-बुजुर्ग सब चिन्तित रहथि। राक्षस सभक अगुआ चण्ड, मुण्ड, शुम्भ, निशुम्भ, महिषासुर, रक्तबीज आदि कइएक योद्धा सब अपन बल, पौरूष ओ सिद्धिक कारण बाकी प्रजा पर बहुतो तरहक हिन्सा, हत्या, जबरदस्ती करैत छल। मानवताक विरुद्ध कतेको तरहक गतिविधि कदापि समाज आ मानवताक हितपोषण करनिहार ऋषि-मुनि-ज्ञानी केँ नीक नहि लगैत छन्हि। ओ सब तुरन्त कोनो न कोनो उपाय करबाक लेल व्यग्र होइत समाधानक दिशा मे डेग बढबैत छथि।
दुर्गा सप्तशती – अर्थात् ७०० सौ श्लोक मे वर्णित भगवतीक महिमाक वर्णन पढब त पता लागत जे भगवती केना अपन अलग-अलग रूप मे असुर सब केर संहार कयलनि। कहल जाइत अछि जे ‘दुर्गा सप्तशती’क निरन्तर पाठ करब तँ हमरो-अहाँक जीवन मे असुरादिक प्रभाव घटत, सुख आ शान्तिक अनुभव बढत। ई बहुत पैघ सत्य थिकैक। ई हमरा जेहेन कतेको लोक जे बच्चे सँ भगवतीस्थान पूजा-पाठ करय मे रुचि रखैत रहल होयब से सब जरूर जनैत होयब। भगवती केँ चाहे जेना हो बस स्मृति मे आनिकय हुनकर शक्तिक अनुमान करैत अपन जीवन लेल कल्याण करबाक प्रार्थना करब सेहो हमरा सभक कल्याण अवश्य करैत अछि।
एहि वर्ष आजुक दिवस २९ सितम्बर रवि दिन सँ कलशस्थापन करैत भगवतीक विभिन्न ९ चर्चित स्वरूपक विशेष पूजा-अर्चना आरम्भ भेल अछि। आइये ‘कलशस्थापना’ केर संग बलुवाह माटिक आधार पर जयन्ती सेहो पाड़ल जाइत अछि। जयन्ती जौ केर बिया बाउग करैत पाड़ल जाइत अछि। यैह जौ अंकुरित होइत ९ दिन मे पियर-हरियर रंगक छोट-छोट गाछक रूप मे विकसित भऽ जायत। भगवतीक नौवो रूपक पूजा-पाठ पूरा भेलाक बाद आखिरी दिवस ‘जतरा’ दिन – यानी भगवतीक प्रस्थान सवारी करबाक दिन जयन्ती काटल जाइत अछि। महामारी आ अशान्तिक संग सामूहिक मानव कल्याण लेल प्रसिद्ध महामंत्र केर जाप करैत हम-अहाँ जयन्ती चढाकय भगवती सँ विशेष प्रार्थना करैत छी। ओ महामंत्र थिक –
ॐ जयन्ती मंगलाकाली भद्रकाली कपालिनी
दुर्गा क्षमा शिवा धात्री स्वाहा स्वधा नमोस्तुते॥
ई नवरात्र सभक लेल कल्याणमयी हो ताहि लेल विशेष शुभकामनाक संग अपनहि एक रचना जेकर रेकर्डिंग २०१७ मे भेल छल, से आब ‘शर्मा क्रिएशन्स’ द्वारा विजुअल केर रूप मे सेहो रिलीज कयल गेल अछि। एहि मे भाइ निराजन मेहता ‘मनजीत’ केर निर्देशन आ संतोष मंडल, सूरज झा सुमन, समीक्षा शर्मा, सपना झा सहित कतेको रास भाइ-बहिन कलाकार सब अभिनय कयलनि अछि। माँ कंकालिनी भगवती (भारदह) केर पृष्ठभूमि मे ई विजुअल रेकर्डिंग कयल गेल अछि। युट्यूब पर एतय ई उपलब्ध अछिः https://youtu.be/9vSq0YQjqnc
हमर आग्रह जे एहि भजन केँ जरूर अपने लोकनि सुनी, आरो लोक केँ सुनाबी, आर अपन मैथिली कलाकार सभक मनोबल केँ बढाबी।

robotstxt: allowed

filter: keep


text:
१५ दिसम्बर २०२१ । मैथिली जिन्दाबाद!!
चारिम अधिवेशन : ४४ सदस्यक नव आ ऐतिहासिक कार्यकारिणीक गठन कयल गेल
समाजवादी विद्यार्थी यूनियन, पूर्वाञ्चल इंजीनियरिंग कैम्पस, धरान (तेसर कमिटी) द्वारा आयोजित ‘चारिम अधिवेशन’ तथा ‘स्वागत कार्यक्रम २०७८’ प्रदेश नं. १, सामाजिक विकास मन्त्री जयराम यादवक प्रमुख आतिथ्य, सुशील यादवक अध्यक्षता आर सन्तोष राउत केर संयोजकत्व मे तिथि-मिति २०७८/०८/२५ गते कैम्पस प्राङ्गन मे सु-सम्पन्न भेल।
एहि कार्यक्रम मे जनता समाजवादी पार्टी नेपाल (जसपा) केर केन्द्रीय सदस्य तथा सुज अभियान प्रदेश नं. १ केर संयोजक दीपक म्यानेङ्गबो, जसपा केन्द्रीय सदस्य भीम राई, जसपा केन्द्रीय सदस्य एवं बहुआयामिक व्यक्तित्व रामरिझन यादव, जसपा केन्द्रीय सदस्य जेन्टल लावती, मिथिला अभियन्ता प्रवीण नारायण चौधरी, जसपा (सप्तरी) जिल्ला अध्यक्ष केदार प्रसाद यादवक विशिष्ट आतिथ्य रहल छल। तहिना समाजवादी विद्यार्थी यूनियन केन्द्रीय सदस्य श्याम कुमार यादव, महेन्द्र बहुमूखी कैम्पस स्ववियू सभापति सागर सरगम, जसपा लिम्बुबान राष्ट्रीय समिति टुपेन्द्र येक्तेन, लिम्बूबान राष्ट्रीय समिति सचिवालय सदस्य नगेन्द्र पारधरी, धरान उपमहानगर कमिटी नगर सह-सचिव आ विद्यार्थी ईन्चार्ज सुमन चेमचोङ्ग, समाजवादी विद्यार्थी यूनियन महेन्द्र बहुमूखी कैम्पस सुनसरी जिल्ला अध्यक्ष मिथिलेश यादव, सह-सचिव ब्रहमदेव यादव, समाजवादी विद्यार्थी यूनियन पूर्वाञ्चल कैम्पस पूर्व अध्यक्ष अटल देव, समाजवादी विद्यार्थी यूनियन महेन्द्र बहुमूखी कैम्पसक अध्यक्ष युवराज राई, उक्त कैम्पसक साथी-संगठन आदिक पदाधिकारी लोकनिक गरिमामय उपस्थिति रहल छल।
कार्यक्रमक उद्घाटन प्रमुख अतिथि मंत्री जयराम यादव द्वारा नेपालक झण्डा उत्तोलन करैत कयल गेल छल। पहिल सत्र मे राष्ट्रगान, नेपाल देश मे विभिन्न क्रान्ति आ परिवर्तन संग राष्ट्रक उन्नति लेल शहादत देनिहार शहीद लोकनि केँ स्मृति-श्रद्धाञ्जलि संग माल्यार्पण आ दीप प्रज्जवलन कय एक मिनट मौनधारण, मिथिला संस्कार अनुसार चर्चित युवा गायक तेजू मैथिल द्वारा गोसाउनि गीत तथा महेन्द्र बहुमूखी कैम्पस सुनसरी द्वारा राई-लिम्बू सामुदायक साँस्कृतिक नृत्य प्रस्तुत कयल गेल छल।
दोसर सत्र मे IOE Entrace Exam मे उत्कृष्ट Rank प्राप्त कयनिहार पूर्वाञ्चल कैम्पस २०७७ Batch मे अध्ययनरत छात्र प्रसित पौडेल आर छात्रा निकिता साह केँ ‘ट्रफी’ व सम्मानपत्र सँ सम्मान कयल गेल छल। तेसर सत्र मे २०७८/०८/२४ गते किरण कुमार श्रेष्ठक संयोजकत्व मे गठन कयल गेल समाजवादी प्राध्यापक संघ, पूर्वाञ्चल क्याम्पस केर पहिल कार्यकारिणी समितिक स्वागत कयल गेल छल। उक्त कमिटी मे प्राध्यापक श्रेष्ठ संग अच्यूत भट्टराई एवं राजु घिमिरेक उपस्थिति छल।
चारिम सत्र मे ईलेक्ट्रिकल तेसर वर्ष अध्ययनरत कमलेश ठाकुरक अध्यक्षतमा ४४ सदस्यक चारिम कार्यकारिणी समितिक गठन कयल गेल अछि। वरिष्ठ उपाध्यक्ष मे राजेश यादव, सचिव मे रामप्रवेश साह, सह-सचिव मे युगल लिम्बू, कोषाध्यक्ष मे सोनम चौधरी सहित विभिन्न पद एवं सदस्यक रूप मे कुल ४४ सदस्य केर कार्यसमिति गठन भेल अछि।
पाँचम सत्र मे प्रत्येक वर्ष आयोजन कयल जायवला ‘SOCIALIST FRESHERS’S CUP 2078’ प्रमुख अतिथि यादव द्वारा ९ टा टीमक कप्तान सब केँ बैट-बल आ विकेट हस्तान्त्रण कय केँ उद्घाटन कयल गेल छल। कार्यक्रमक बीच मे सम्पूर्ण विशिष्ट अतिथि सहित कैम्पसक अभिवाभक पूर्व प्राध्यापक महेन्द्र प्रसाद यादव, प्राध्यापकद्वय रामचन्द्र मण्डल, रामदयाल यादव, तन्त्रनाथ झा, भरोष यादव, समाजवादी प्राध्यापक संघक अच्यूत भट्टराई द्वारा मौलिक पहिचानक संरक्षण, सुदृढ़ीकरण, देश निर्माणक लेल राजनीति मे युवा, शैक्षिक विकास, रङ्गक भेदभाव, राष्ट्रद्वारा कयल गेल विभेद, एकल शासन द्वारा शोषण, स्वस्थ राजनीतिक धार मे युवाक कदम, व्यक्तित्व विकास, नेतृत्वकर्ताक औद्योगीकरण, आदि विषयक सम्बन्ध मे अपन अनुभव सहितक वक्तव्य प्रस्तुत करैत भविष्यक राजनीति आ व्यक्तिगत करियरक लेल दिशा बोध करैत अपन मन्तव्य देने छलाह।
साँस्कृतिक नृत्य लेल महेन्द्र बहुमुखी कैम्पस टीम, उत्कृष्ट मैथिली गीति गायनक लेल तेजू मैथिल, उत्कृष्ट मैथिली कविता वाचनक लेल सोनम चौधरी केँ सेहो सम्मानपत्र सँ सम्मान कयल गेलनि।
प्रमुख अतिथि यादव बजलाह, “विद्यार्थी जीवन मे अनुशासन, समयक पालन, मातृभूमिप्रति के चिन्तन, अध्ययन, सभ्य व्यवहार आ सामानता रखबाक नजरि सँ विद्यार्थी भितर असल नेतृत्व जन्मा लैत अछि। – मधेशक समस्या सब केँ हंटेबाक लेल मधेशक युवा सब शिक्षित भ कय राजनीति करथि, नेतृत्व मे आबथि, आर एहि लेल समाजवादी पार्टी देशक एकमात्र समावेशी पार्टी होयबाक कारण एहि कैम्पस केर समाजवादी विद्यार्थी यूनियन पर सेहो विशेष जिम्मेदारी संग भविष्यक राजनीति आवश्यक अछि। मात्र बोली मे नहि अपितु जीवनक व्यवहार मे सेहो हिमाल, पहाड़ आ मधेश जोड़बाक काज एहि पार्टी द्वारा मात्र भऽ रहल अछि। मातृभाषा मे शिक्षा भेटला पर शैक्षिक क्षेत्र सबल होयत। हमर मातृभाषा मैथिली छी आ एहि लेल हम गर्व करैत छी, राई-लिम्बू भाषा लोपोन्मुख भऽ रहल अछि, ई सब पूर्वक एकल भाषा एकल भेष केर नीतिक प्रतिफल छी। सब छात्र लोकनि लेल व्यक्तिगत इंजीनियरिंग करियर लेल शुभकामना अछि। विद्यार्थी व्यक्तित्व-नेतृत्व विकासक लेल योजना सब बनायब ताहि लेल प्रतिबद्ध छी।
सम्पूर्ण कार्यक्रमक संचालन उपाध्यक्ष विद्यानन्द यादव आर सचिव अभिषेक कर्ण द्वारा कयल गेल छल। सम्पूर्ण लाइव एहि पेजक Link फौलो कय केँ देखल जा सकैत अछि।


text:
2003 म' रिंकू देवी के बाबूजीक देहांत भ' गेलनि। बाबूजीक देहांतक घरी दुनू भाई छोट छलैथ। कहुना केँ हिनक माँ तीनो गोटा क' पोसलनि। किछु बरखक बाद रिंकू के बिआह दुनू भाई मिल क' देलनि। विधि केर विधान बिआह के किछु दिनक बाद रिंकू सेहो विधवा भ' गेली, जाहिक बाद ओ अप्पन नैहरे म' रहे लागली।
हिनका सभक जमीन पर हिनका सभक दबंगई करैत कब्ज़ा क' लेना छथि, जाहिके छोड़ेबाक लेल रिंकू देवी आ हिनकर पूरा परिवार पछिला 10 दिन सँ बहेड़ा थाना केँ चक्कर लगा रहल छथि। विधवा रिंकू देवी कहलनि जमीन विवाद ल' क' हुनकर ग्रामीण सुरेंद्र झा, रमणजी झा, काशीकांत झा, मुकेश झा पछिला सप्ताह हुनका घर लाठी-डंडा आ हथियार ल' क' घुइस माएर पीट केलनि। ओ सभ रिंकू के इज्जत आबरू लुटबाक प्रयास सेहो केलनि। कहूना के पीड़ित परिवार अप्पन जान बचा बहेड़ा थाना पुहुच हुनका सभक खिलाफ केस दर्ज करौलनि।
प्राप्त खबैर केर मुताविक केस दर्ज करेलाक बावजूद बहेड़ा थाना आरोपी सभक ऊपर कोनो कार्रवाई केलनि। रिंकू देवी केर आरोप अछि कि उक्त आरोपी सभ पाई बला छथि आ ओ सभ पाई के बल पर थाना क' अपना पक्ष म' क' लेना छथि।
अपने क' बता दी रिंकू देवी आ हुनकर परिवारक सभ सदस्य क' आरोपी सभ जान सँ मारबाक धमकी देना छथि, जाहि डरे पीड़ित परिवार अप्पन घर द्वार छोइर दरभंगा म' एक भाड़ा के घर म' रही रहल अछि। पीड़ित परिवार न्याय लेल दर दर भटैक रहल अछि मुदा हुनका सभक मदैद लेल कियो आगू नहि आएब रहल छथि।
रिंकू देवी द्वारा बहेड़ा थाना म' दर्ज कराओल गेल F.I.R के फोटो कॉपी....


text:
आभा झा।
चौरचन पाबैन हम छोटे सँ अपन घर में होइत देखने छी। हर बर्ष खूब धूमधाम सँ चौरचन पाबैन होइत छल। घर में तीन-चारि दिन पहिने सँ खजूर,पिड़ुकिया सब पकवान बनैत छल। हमरा सबके बच्चा रही तऽ खाई पर ध्यान रहैत छल। हमर सासुर में तीज मनाओल जाइत अछि।
मिथिला में गणेश चतुर्थी के दिन चौरचन पाबैन मनाओल जाइत अछि। कतेक जगह पर चौठचंन्द्र नाम सँ सेहो जानल जाइत अछि। मिथिलाक संस्कृति में सदियों सँ प्रकृति संरक्षण आर ओकर मान-सम्मान के बढ़ावा देल जाइत रहल अछि। मिथिलाक अधिकांश पाबैन प्रकृति सँ जुड़ल अछि चाहे ओ छइठ पूजा में सूर्यक उपासना हो या चौरचन में चंद्रमाक पूजा के विधान।
भादव मासक शुक्ल पक्षक चतुर्थी तिथि में साँझखन चौठचंन्द्र के पूजा होइत अछि। एहि में चंद्रमाक पूजा होइत छन्हि। अपना सभक मिथिला में मिथिलाक राजा “हेमांगद ठाकुर “सभ सँ पहिने एहि पाबैन के शुरूआत कयलाह जे एकटा पैघ ज्योतिषी सेहो छलाह। एहि पाबैन में नब मटकुरी,नब बाँसक डाली,पूरी,पकवान,अनोन तरकारी आदि सब वस्तु रहैत अछि।नब मटकुरी में दही,नब बाँसक डाली पर पूरी,पकवान लऽ कऽ साँझ में अंगना में अरिपन दऽ कऽ चंद्र भगवानक पूजा होइत छन्हि। ई पूजा दिन भरि व्रत कऽ साँझ में कियो कऽ सकैत अछि। पूजा भेलाक बाद सब नोन मिला कऽ नैवेद्य खा सकैत।
एहि पाबैन सँ जुड़ल एकटा कथा अछि जे एक बेर गणेश भगवान के देखि कऽ चंद्रमा हँसि देलखिन,एहि पर ओ चंद्रमा के श्राप देलखिन “आई सँ कियो तोहर मुँह नहिं देखय चाहत।”श्राप दऽ गणेश जी तऽ चलि गेलाह आ चंद्रमा मानसरोवर केर कुमुदिनी में जा कऽ नुका रहला। चंद्रमाक बिना सब प्राणी के बड्ड कष्ट होबय लागल। ई देखि ब्राह्माजी बहुत तरहें गणेश भगवानक अनुनय-विनय कयलाह। प्रसन्न मऽ गणेश जी वरदान देलखिन जे आब चंद्रमा श्राप सँ मुक्त भऽ जायत परंतु भादव शुक्ल चतुर्थी जे कियो देखत तकरा चोरी आ झूठक लांछन लागत। जौं फूल,फल,दही हाथें तोरा देखत तँ दोष नहिं लगतैक। फल,फूल के डालीक संग ई मंत्र पढ़ि चंद्रमा के देखला सँ कलंक दोषक निवारण होइत अछि। यथा—
” सिंह प्रसेन मवधीतः सिंहो जाम्वबताहताः।
सुकुमारक मा रोदीस्तव ह्योष स्यमन्तकः।।
एहि प्रकारे कृष्ण के भादव मासक चौठक चंद्र देखला सँ झूठक कलंक लागल रहनि। तैं कतौ-कतौ कलंक चौठ सेहो कहल जाइत छैक।
चौरचनक पूजा में भरि दिन व्रत कऽ साँझ में अंगना में पिठार सँ गोलाकार चंद्र मण्डल पर केराक पात दऽ ओहि पर पकवान,मधुर,ठकुआ,पिड़ुकिया,मालपुआ आदि राखल जाइत अछि। मुकुट सहित चंद्रमाक मुँहक अरिपन पर केराक पात दऽ रोहिणी सहित चतुर्थी चंद्रक पूजा उज्जर फूल सँ पश्चिम मुहें कैल जाइत अछि। परिवारक सदस्यक संख्या में पकवान युक्त डाली आ दहीक छाँछी के अरिपन पर रखबाक चाही। केराक घौर,दीप युक्त कुड़वार (माटिक कलश),लावन आदि के अरिपन पर राखी। एक-एक डाली,दही,केराक घौर उठा कऽ सिंह प्रसेन मंत्रक संग दधिशंखतुषाराभम्—मंत्र पढ़ि कऽ समर्पित करी। प्रत्येक व्यक्ति हाथ में एक-एक फल लऽ ओहि मंत्र सँ चंद्रमाक दर्शन कऽ प्रणाम करैत रही।एहि में ब्राह्मण भोजनक सेहो बहुत महत्व अछि। घरक बुजुर्ग स्त्रीगण सब हाथ उठबैत काल ई गीत गाबैत छथि,’पूजा के करबै ओरियान गै बहिना,चौरचन के चंदा सोहाओन ‘,ई दृश्य अत्यंत मनोरम होइत अछि।
आभा झा
गाजियाबाद


text: नई दिल्ली। केंद्र सरकार बिहारक औरंगाबाद स्थित नबीनगर सुपर थर्मल सहित 5टा बिजली संयंत्र कए ईंधन क आपूर्ति कए मंजूरी द देलक अछि। एहि ताप बिजली परियोजना क उत्पादन क्षमता 7260 मेगावॉट अछि। इ सुपर क्रिटिकल ताप बिजली संयंत्र कम कोयला क खपत करबाक संग-संग पर्यावरण क अनुकूल होएत। कोयला मंत्रालय क बयान मे कहल गेल अछि, ‘कोयला मंत्रालय कोल इंडिया लिमिटेड कए अधिकृत केलक अछि जे ओ एहि पांचो बिजली परियोजना कए लेटर ऑफ एश्योरेंस (एलओए) जारी करए, जाहि स एहि परियोजना पर आगू क काम शुरू भ सके।Ó एहि परियोजना कए 12वीं योजना क अवधि मे पूरा हेबाक छैक। बुनियादी ढांचा पर बनल कैबिनेट समिति 1200 मेगावॉट क्षमता क नबीनगर सुपर थर्मल पॉवर प्रोजेक्ट, औरंगाबाद क लेल उपकरण मंगेबाक लेल स्वीकृति पिछला साल दे चुकल अछि। स्थायी लिंकेज समिति क 12 नवंबर, 2009 आ 29 जनवरी, 2010 कए भेल बैठक मे एकर 12वीं योजना मे शुरू हेबाक उल्लेख भेल अछि।


text:
मनीष कर्ण ,जनकपुरधाम २ अप्रिल२०२२ मैथिली जिन्दाबाद!!नेपालक एकमात्र रेल करीब ८ वर्षक बाद आई सँ परिचालन भ’रहल अछि।नेपालक प्रधानमंत्री शेरबहादुर देउवा आ भारत समकक्षी नरेंद्र मोदी संयुक्त रूप में दिल्ली सँ करताह।दिल्ली सँ भर्चुअल माध्यम केर आधारमे स्विच दबाक’ उद्घाटन करबाक कार्यक्रम रहल अछि।भारतक जयनगर सँ जनकपुरधामक कुर्था धरि ३४ दशमलव ५ किलोमीटर दूरी तय क’र करीब १२:३० बजे जनकपुरक लेल प्रस्थान करबाक बात रेलवे महाप्रबंधक निरंजन झा जानकारी देलन्हि।
नेपालमें पुनः सुरुवात भेल रेल सेवा;काल्हि स’ नियमित परिचालन
एम्हर जयनगर में उद्घाटन समारोह क सब तयारी सेहो पूरा भेल गेल झा बतोलथि।स्टेशन पर उदघाटन समारोह के लाइव देखबाक लेल प्रोजेक्टर आ विधुतीय माध्यम क व्यवस्था मिलाओल गेल अछि।रेल्बे के विभिन्न फूल लगाक’ सजाओल गेल अछि। शनि दिन उद्घाटन भेलाबाद रवि दिन सँ रेल आम जनता लेल जयनगर सँ सन्चालन होयत। जयनगर स’ कुर्था लेल भोरे सवा आठ बजे खुलत।रेल करीब २ घण्टा बाद धनुषाक कुर्था पहुँचत।ताहिना कुर्था सँ जयनगर लेल करीब ११बजे निकलत।ओ ट्रेन करीब १२:३० बजे जयनगर पहुँचत महाप्रबंधक झा बतोलथि।ट्रेन दिनमें २बेर आवतजावत करत।
नेपाल सरकार खरीद क’ लायल रेल बिगत फागुन स’ यात्री बिना(ड्राइ रन) सन्चालन होयत आएल अछि।रेल सँ सम्बन्धित विधेयक नहि भेला कारने रेल परिचालन होअब समय लागल बात झा केर कहब छनि।जयनगर सँ जनकपुरधामक होइत कुर्था धरि भाड़ादर निधार्रित काएल गेल अछि।जयनगर सँ कुर्था वास्ते समान्य नेपालीरु.७० टाका सँ एसी वातानुकूलित लेल रु.३५० धरि रहल अछि।


text:
- – बेबी झा।
“गरीबक बेटी”
युग चाहे कोनो हुए गरीबी अभिशाप अछि ओहि में बेटी शब्द जुटि अर्थात “गरीबक बेटी ” पूर्ण अभिशाप |तखने त लोक कहैत अछि -बेटी के जन्म के समय धरती अढाई हाथ तर चली जाईत अछि |जखने जन्म लेल कोखि के मनका घटि गेल तखनहि धरती तर भय गेली |एकटा “गरीबक बेटी ” के गरीबी के सामना वूम्ब टू टुम्ब यानी *गर्भ स कब्र *तक करै परैत अछि |ओना त लोक कहैत अछि राजा बियाहने रानी |मुदा 90% एहने देखना जायत जाही में एकटा बेटी जे गरीब घर में जन्म लैत छथि हुनकर बिबाह सेहो ओहने सन परिवार में होईत छनि|संयोगवश यदि अमीर परिवार में ब्याहल गेली त जीवन भरि शायद ताना – बाना सुनीते?
गर्भ धारणे स देखी त एकटा अमीर के बार -बार चेक अप मुदा, गरीब माँ के कोनो तालत नहि |ने पोष्टिक आहार आने संयम |प्रसवकाल अमीर माँ के साफ – सुथरा नर्सिंग होम मुदा गरीब माँ के?उहे गंदा लेबर रुम |गरीबक बेटी के छठियार में कोनै भोज – भात कोनो उत्सव नहि |बाल्यकाले स कोनो एहन काज नहि जकर करबाक लेल हुनका स अपेक्षा नहि केल जाई |अमीरक बेटी के त जाड में ओछाने पर चाय विस्किट जलपनिया मुदा, गरीबक बेटी त भोरे – भोरे दूध लय आंगन में पहुँच जाईत छथि |शिक्षा के लेल कोनो नीक स्कूल नहि एबिलीटी रहितो हुनका पढबाक लेल अवसर नहि भेटैत छनि |बेचारी अप्पन संगी – सहेली हिनता के कारण मिलनाय -जुलनाय सेहो छोडि दैत छथि |कपडा -लत्ता, खान -पान सब में अंतर देखल जाईत अछि |कोनो रिश्तेदार जखन धीया – पूता के पोसबाक रहैत छनि तखन गरीबक बेटी बड मोन परैत छथिन |
जखन बिबाह होईत छनि तखन त पुछु नहि |कहल जाईत अछि – जतबे गुड देबै ओतबे ने मिठ होयत |एक त गरीबक बेटी के अमीर परिवार में बिबाह हट्ठे नहि होईत अछि आ यदि संयोग स भय गेल त जीवन भरि ताना |एकटा गीत अछि – निर्धन के बेटी बनि जग में सहब कतेक अपमान यौ |पति सेहो बातक लेल मोन बना कय रखैत छथि जे पत्नी केहन परिवार स बिलौग करैत छथि |गरीबक बेटीक लेल सब काज सहनीय अछि ओ चाहे भारी हुए चाहे हल्लूक |पुरनका जमाना के अनेको उदाहरण भेटत जाहि में गरीबक बेटीक संग जमीन्दार सब अत्यंत घिनौना काज करैत छलाह |आ ओ बेचारी सब के चुई शब्द बजबाक अधिकार नहि छल |हुनका सब में रंग – बिरंगक प्रतिभा जे अमीरक बेटी स बेसी कहि त अतिशियोक्ति नहि विद्मान रहैत छनि मुदा, ओकरा प्रदर्शन के लेल अवसर नहि भेटैत छनि |
यद्यपि एखुनका युग मे हुनका सबहक जीवन में सुधारात्मक कदम उठेल गेल अछि | सरकार सेहो शिक्षा आ हुनर के लेल जेन की – लोन, कम्प्यूटर शिक्षा इत्यादि के अवसर प्रदान केने अछि | लड़की में कमी होयबाक कारणे प्रतारणा में सेहो कमी देखना जाईत अछि तथापि एखनो बहुत रास सुधार के जरुरी अछि |ताहि के लेल हमरो सब के अग्रसर होयबाक जरुरी अछि |
जय मिथिला जय जानकी 🙏🙏


text: पटना। मानव संसाधन विकास मंत्री पीके शाही कहला अछि जे मौलाना मजहरुल हक अरबी आ फारसी विश्र्वविद्यालय क भवन नेउरा मे बनत। एकरा लेल 25 एकड़ जमीन हासिल करि लेल गेल अछि। ओ इ सेहो कहला जे अलीगढ़ मुस्लिम विश्र्वविद्यालय (एएमयू) क शाखा क लेल किशनगंज मे देल गेल तीनू भूखंड कए लिंक रोड स जोड़ल जा रहल अछि। जमीयत उलेमा क एकटा प्रतिनिधिमंडल स भेंट करैत शाही कहला जे एएमयू क लेल देल गेल जमीन पर बसल करीब 25टा परिवार कए अन्य स्थान पर बसा देल जा रहल अछि। सरकार एएमयू क शाखा क स्थापना क लेल हर संभव मदद देबा लेल तैयार अछि।


text: पटना। अलीगढ़ मुस्लिम यूनिवर्सिटी क बिहार मे शाखा खुलबा स गरम भेल राजनीतिक बीच इ समाद सेहो भेट रहल अछि जे बिहार मे शीघ्र बनारस हिन्दू विश्वविद्यालय क शाखा सेहो खुलत। एकरा लेल मधुबनी मे जगह ताकल जा रहल अछि। सूत्र क कहब अछि बीएचयू प्रशासन बीएचयू मे दरभंगा महाराजक योगदान कए देखैत इ शाखा दरभंगा मे खोलबाक इच्छा जाहिर केलक अछि, मुदा दरभंगा मे दू-दू टा विश्वविद्यालय पहिने स अछि आ जमीनक सेहो दिक्कत अछि ताहि लेल मधुबनी मे बीएचयू क शाखा खोलबाक योजना तैयार भ रहल अछि। ओना एखन धरि बीएचयू या बिहार सरकार अधिकारी एहि संबंध मे किछु कहबा स कतरा रहल छथि।ओना मुख्यमंत्री नीतीश कुमार एहि संबंध मे एतबा जरूर संकेत देलथि जे अगर बिहार मे बनारस हिन्दू विश्वविद्यालय क शाखा खोलबाक कोनो प्रस्ताव आउत, त ओकरो जमीन देबा लेल सरकार तैयार अछि। ओ कहलथि जे एखन धरि एहि संबंध मे कोनो प्रस्ताव नहि आएल अछि। नीतीश कहलथि जे ओ चाहैत छथि जे केन्द्रीय विश्वविद्यालय स्तर क पढ़ाई राज्य मे उपलब्ध भ सकै। ओ साफ कहलथि जे अलीगढ़ मुस्लिम यूनिवर्सिटी क मुद्दा पर कोनो राजनीति नहि हेबाकचाही। एहि मे सब समुदाय क लोक पढ़त। इ केवल भ्रम अछि जे एहि विश्वविद्यालय मे बस मुस्लिम पढ़त। जखन हमरा लग इ प्रस्ताव आयल, त बहुत खुशी भेल। मुख्यमंत्री कहला जे एखनो बिहारी पैघ संख्या मे अलीगढ़ मुस्लिम यूनिवर्सिटी मे पढ़ैत छथि। अगर इ सुविधा अपन राज्य मे भेट रहल अछि त छात्र क संग-संग अभिभावक कए सेहो राहत भेटत। मुख्यमंत्री कहला जे बिहार मे शिक्षाक विकास लेल ओ आओर केंद्रीय विश्वविद्यालयक शाखा खोलबा लेल तैयार छथि। एकरा लेल जमीनक कोनो दिक्कत नहि अछि।


text:
आई पटना स ल कए अमेरिका तक बिहार क बदलाव चर्चा क विषय बनल अछि। पिछला लगभग पांच साल स नीतीश कुमार राज्यक मुखिया छथि। एकटा वर्ग एहि लेल हुनका श्रेय द रहल अछि। दोसर वर्ग सडक, बिजली आ उद्योग क हालत देखी विकासक गति मापबाक प्रयास करि रहल अछि। मुदा बिहार मे जे चुपचाप क्रांति भ रहल अछि ओकरा दिस ककरो ध्यान नहि जा रहल अछि। सच मानू त बिहार कए बदलिनिहार ओकर गाम आ शहर क लोक अछि जे बिना कोनो अखबार मे विज्ञापन निकाली अपन काज स अपन आ राज्यक सामाजिक आर्थिक आ राजनीतिक विकास कए रहल अछि। किया कि बिहारक मे जे बदलाव भ रहल अछि ओ कोनो एकटा नेता या एकटा तार्किक सिद्धांत क बल पर नहि भ सकैत अछि। समाद एहने किछु लोकक संबंध मे समय समय पर जानकारी दैत रहल अछि। एहि नव कडी मे प्रस्तुत अछि समदिया क तीन गोट खास रपट जाहि मे एहन बिहार नवनिर्माता क बारे मे बताउल गेल अछि जे अपनो नहि बुझि पाबि रहल अछि जे ओ राज्यक विकास लेल भ रहल खामोश क्रांतिक अग्रदूत छथि।
गार्डन रोड देखी मन गार्डन-गार्डन भेल
मोतिहारी। हर गाम कए सड़क स जोड़बाक इ कोनो सरकारी योजना नहि, बल्कि गामवाला क सामूहिक प्रयास क नतीजा छी जे पूर्वी चंपारण क मेहसी क सुलसाबाद क लोक आब अपन बनाउल सड़क पर चलैत छथि। ग्रामीण श्रमदान क बल पर डेढ़ किलोमीटर लंबा आ 12 फुट चौड़ा सड़क क निर्माण केलथि अछि। इ सड़क आब गार्डन रोड क नाम स जानल जाइत अछि। मेहसी प्रखंड कार्यालय क ठीक सामने रेलवे लाइन क पार अछि सुलसाबाद गाम। दू दशक पूर्व गाम कए मेहसी बाजार स जोड़बा लेल लीची क गोछी स भ कए जीर्ण-शीर्ण पगडंडीनुमा सड़क छल। बरखा क समय मे एहि सड़क स स्टेशन आ बाजार तक जाएब काफी मुश्किल छल। एकर दशा देख गामक लोक छठ क दिन घाट पर बैठक केलथि आ तय भेल जे एहि सड़क कए ठीक करबाक अछि किया कि दोसर सड़क जे गाम कए बाजार स जोड़ैत छल ओ तीन-तीन किलोमीटर क चक्कर कटवैत अछि। बैठक क दोसरे दिन भोरे भोर चार बजे गाम युवक कोदारि ल बाट पर पहुच गेलाह, एकर बाद की छल सब बैसक लोक सडक बनेबा में जुटी गेल। प्रतिदिन करीब 20 स 30 मीटर सड़क क निर्माण होइत रहल। एक माह मे लीची क बाग स एकटा खूबसूरत सड़क बनि कए तैयार भ गेल। इ सड़क पूरा प्रखंड मे आदर्श अछि, किया कि गाछी स गुजरैत एतबा लंबा सड़क आओर नहि अछि। एहि सड़क स सिर्फ सुलसाबाद गामक लोक नहि बल्कि कल्याणपुर आ चकिया प्रखंड क लोक कए सेहो आराम भेल अछि।
थाकि गेलाह त थामि लेलथि कोदारि
रक्सौल (पू.च) । बिहारी जखन ठानि लैत अछि त पत्थर सेहो पाइन बनि जाइत अछि..। किछु एहने भेल तुमरिया टोला मे। एहि ठामक लोक रक्सौल रेलवे स्टेशन आ बॉर्डर पिलर संख्या 393 आ 394 कए जोड़ैवाला जर्जर सड़क कए श्रमदान स बना लेलथि अछि। एहि सड़क क दशा एहन भ चुकल छल जे ओहि पर पैदल चलब सेहो खतरा स खाली नहि छल। सड़क गड्ढा मे तब्दील भ चुकल छल। बरखाक समय मे त जलजमाव आ कादो आम बात छल। एहि टोला क ग्रामीण जनप्रतिनिधि स गुहार लगबैत -लगबैत थाकि चुकल छलाह। प्रशासन आ नेता सिर्फ आश्वासन दैत रहलाह। जखन गप ओहि स आगू नहि बढल त लोक अपन दम पर सडक बनेबाक ठान लेलथि। ग्रामीण क बैठक भेल आ एहि जर्जर सड़क क मरम्मत करबाक सर्वसम्मति स निर्णय भेल। करीब 12 फुट चौड़ा सड़क कए ग्रामीण सब चारि फुट ऊंच सेहो बनौलथि। ग्रामीणक जोश देखि हुनकर मदद लेल अभियंता भरत प्रसाद सिन्हा सेहो सामने एलथि, हुनकर देखरेख मे एकटा पुलिया क सेहो निर्माण भेल। आब इ सड़क पर छोट-मोट नहि, बल्कि पैघ वाहन सेहो धड़ल्ले स दौड़ि रहल अछि। सडक लेल स्थानीय वार्ड पार्षद ईंट क व्यवस्था जरूर करौलथि अछि।


text:
एमिरेट्स अफिस टावर
एमिरेट्स अफिस टावर एक गगनचुम्बी इमारत छी। एमिरेट्स अफिस टावर दुबईक वित्तीय केन्द्रमे स्थित अछि। भवन निर्माण नवम्बर ३, १९९९मे पूरा भेल छल।
डिजाइन आ शैली[सम्पादन करी]
सन्दर्भ सामग्रीसभ[सम्पादन करी]
- ↑ १.० १.१ १.२ १.३ १.४ "Emirates Tower One - The Skyscraper Center", Council on Tall Buildings and Urban Habitat।
- ↑ "एमिरेट्स अफिस टावर", SkyscraperPage।
बाह्य जडीसभ[सम्पादन करी]
- एमिरेट्स टावर गगनचुम्बी भवन केन्द्रसीटीबीयुएचमे
- एम्पोरिसमे एमिरेट्स अफिस टावर (गगनचुम्बी भवनसभक सामान्य डेटाबेस)
- एमिरेट्स अफिस टावर on स्काईस्क्रेपर पेजमे (गगनचुम्बी भवनसभक रेखाचित्र)
एहो सभ देखी[सम्पादन करी]
- संसारमे ऊंच भवनसभ आ संरचनासभक सूची
- दुनियामे ऊंच स्वतन्त्र रुपमे खाड भेल संरचनासभक सूची
- दुबईमे ऊंच भवनसभक सूची
- दुनियामे ऊंच कार्यालय भवनसभक सूची
- एमिरेट्स टावर


text:
भागलपुर के वरिष्ठ पुलिस अधीक्षक मनोज कुमार कहलनि कि पुलिस द्वारा गुप्त सूचना केर आधार पर कैल्हि मंगल दिनक सांझ गंगा नदी के कात म' कोड़रा भिट्ठा गाम सँ भारी मात्रा म' हथियार के जखीरा बरामद कायल गेल अछि। एता अवैध ढंग सँ हथियार केर निर्माण काज भ' रहल छल। एता स' पुलिस द्वारा 46 अर्धनिर्मित पिस्तौल व एक तैयार पिस्तौल, 95 अर्धनिर्मित मैगजीन आओर भारी मात्रा म' पिस्तौल बनबै बला औजार बरामद कायल गेल अछि।
मनोज कुमार आशंका जतौलनि कि हथियार सभक एहि जखीरा क' नक्सलि सभके भेजबाक तैयारी चलैत छल। वरिष्ठ पुलिस अधीक्षक कहलनि कि पुलिस द्वारा हथियार बनबैत छह लोग क' गिरफ्तार कायल गेल अछि, जिनका सभक पहिचान मुंगेर के बरधे गाम निवासी मोहम्मद शोएब आलम, सरफराज, मोहम्मद औरंगजेब, मोहम्मद मुबारक, मोहम्मद शौकत आओर मोहम्मद डब्लू के रूप म' कायल गेल अछि। आगा ओ कहलनि गिरफ्तार लोग सभके विशेष तौर पर मुंगेर सँ एहिठाम हथियार बनेबाक लेल बजाओल गेल छल। पुलिस सभसँ पूछताछ क' रहल अछि।


text:
आभा झा।
नवरात्रि या दुर्गा पूजा हिंदूक एक प्रमुख पाबैन अछि। नवरात्रि शब्द एक संस्कृत शब्द अछि जेकर अर्थ होइत अछि ‘नौ राति ‘।अहि नौ राति और दस दिनक दौरान,शक्ति देवीक नौ रूपक पूजा होइत छैक। दसम दिन दशहरा के नाम सँ प्रसिद्ध अछि।
सर्वप्रथम विक्रम संवत के प्रारंभ के दिन सँ अर्थात चैत्र मास शुक्ल पक्षक प्रतिपदा यानी पहिल तीथ सँ नौ दिन पर्यंत अर्थात नवमी तक नवरात्र निश्चित कैल गेल अछि। अहि प्रकार ठीक छह मासक बाद शारदीय नवरात्र आश्विन मास शुक्ल पक्षक प्रतिपदा सँ महानवमी अर्थात विजयादशमी सँ एक दिन पूर्व तक नवरात्रक पाबैन मानल गेल अछि।
दुर्गा पूजा उत्सव देवी अंबाक (विद्युत)के प्रतिनिधित्व अछि। बसंतक शुरूआत और शरद ॠतुक शुरूआत,जलवायु और सूरजक प्रभाव के महत्वपूर्ण संगम मानल जाइत अछि। दुर्गा पूजाक पाबैन,माँ दुर्गाक अवधारणा भक्ति और परमात्माक शक्ति (उदात्त,परम,परम रचनात्मक ऊर्जा)के पूजाक सब सँ शुभ अवधि मानल जाइत छैक। ई पूजा वैदिक सँ पहिने,प्रागैतिहासिक काल सँ चलल आबि रहल अछि। दुर्गा पूजा में देवी के शक्तिपीठक और सिद्धपीठ पर भारी मेला लगैत अछि। माताक सब शक्तिपीठक महत्व अलग-अलग अछि। शक्तिक पूजा लेल विशेष मंत्र ‘ऐं हीं क्लीं ‘अछि और ई तीनू ध्वनि संसार के संचालित करय वाली सर्जक,पालक और संहारक शक्तिक प्रतिनिधित्व करैत अछि।
अपन पूर्वज सब रात्रिक महत्व के वैज्ञानिक परिप्रेक्ष्य में बुझै और बुझाबै के प्रयत्न केने छथि। रात्रि में प्रकृतिक बहुत रास अवरोध कम भऽ जाइत छैक। आधुनिक विज्ञान सेहो अहि बात सँ पूर्णतः सहमत अछि कि दिन में आवाज दूर तक नहीं जाइत अछि किन्तु रात्रिक बहुत दूर तक जाइत अछि। दिन में सूर्यक किरण आवाज के तरंग और रेडियो तरंग के आगू बढ़ै सँ रोकैत अछि।
दुर्गा पूजाक पहिल तीन पूजा देवी दुर्गाक पूजा करै लेल समर्पित अछि। ई पूजा हुनकर ऊर्जा और शक्तिक होइत अछि। प्रत्येक दिन दुर्गाक एक अलग रूप के समर्पित अछि।पहिल दिन माता के शैलपुत्री,दोसर दिन ब्रह्माचारिणी और तेसर दिन चंद्रघंटा स्वरूपक अराधना कैल जाइत छैक। पूजाक चारिम,पांचम और छठम दिन लक्ष्मी-समृद्धि और शांतिक देवी के पूजा लेल समर्पित अछि। शायद व्यक्ति खराब प्रवृति और धन पर विजय प्राप्त करि लैत अछि,मुदा ओ एखन सच्चा ज्ञान सँ वंचित अछि। सब पुस्तक आर साहित्य सामग्री के एक स्थान पर इकट्ठा कऽ देल जाइत अछि और एक दीप देवी आह्वान और आशीर्वाद लेबाक लेल देवताक सामने जरायल जाइत अछि। आठम दिन एक यज्ञ कैल जाइत छैक। ई एक बलिदान अछि जे देवी दुर्गाक सम्मान तथा हुनका विदा करैत अछि। अपन मिथिला में अष्टमी कऽ खोंइछ भरल जाइत छैक। नवम दिन महानवमी के नाम सँ सेहो जानल जाइत छैक अहि दिन कन्या पूजन होइत अछि। जाहि में नौ कन्याक पूजा होइत छैक। अहि नौ कन्या के देवी दुर्गाक नौ रूपक प्रतीक मानल गेल अछि। कन्याक सम्मान तथा स्वागत लेल हुनकर पैर धोअल जाइत छैन। पूजाक अंत में कन्या के उपहार के रूप में नब वस्त्र या कोनो चीज प्रदान कैल जाइत छैक।
दुर्गा पूजा के वास्तव रूप में शक्ति पाबै के इच्छा सँ मनाओल जाइत छैक जाहि सँ बुराई के अंत भऽ सकै। हिंदू धर्म के हर त्योहारक पाछू सामाजिक कारण होइत छैक। दुर्गा पूजा एहेन त्योहार अछि जे हमर सबहक जीवन में उत्साह एवं ऊर्जाक संचार करै में अपन महत्वपूर्ण भूमिका निभबैत अछि। अहाँ सब सँ हम कहब कि जहिना दुर्गा पूजा में कन्या के पूजा करैत छी तहिना हरदम अहाँ ओहि कन्याक सम्मान करू इज्जत करू। कन्याक संग दुर्व्यवहार नहीं करू।
आभा झा
गाजियाबाद


text:
पटना। मुख्यमंत्री नीतीश कुमार कहला अछि जे चीन क प्रगति आओर विकास कए पाछु जे संकल्प अछि ओ सीखबा योग्य अछि। सात दिन क चीन यात्रा स पटना लौटला पर नीतीश कहला जे हुनकर इ यात्रा सार्थक आओर उपयोगी रहल। ओ कहला जे यात्रा क दौरान चीन क प्रगति कए आओर विभिन्न क्षेत्र मे चीन मे जे काज भ रहल अछि ओकरा देखबाक, बुझबाक अवसर भेटल।
नीतीश कहला जे जाहि ढंग स चीन प्रगति केलक अछि, ओ प्रशंसा क लायक अछि। हर क्षेत्र मे चाहे ओ बुनियादी ढांचा क सवाल हुए या सडक, पुल या रेलवे क निर्माण, उद्योग, बिजली क क्षेत्र हुए या उत्पादन क मामला, सबटा क्षेत्र मे ओकर प्रगति देखबा योग्य अछि।
ओ कहला जे अपन यात्रा क दौरान ओ चीन क गाम सेहो गेलाह जाहि ठाम ओ विशेष रूप स कृषि प्रणाली कए देखलाह। नीतीश कहला जे जाहि प्रकार स ओहि ठामक सरकार कृषि क इंतजाम करि रहल अछि ओहि स लगैत अछि जे शायद ओहन अपन देश मे करब संभव नहि भ सकत मुदा जहां धरि हुनकर काज अछि त ओ देखबा योग्य अछि।
ओ कहला जे एकटा इलाका नहि लगभग सब इलाका मे मील क मील जाहि प्रकार क नव तकनीक क सहारा ल कए ओ तरकारी उपजा रहल छथि जे पूरा इलाका ग्रीन हाउस बनि गेल अछि।
नीतीश कहला जे चीनक शानडांग प्रांत क लोक केवल अपन नहि , उक्त प्रांत आओर देश लेल नहि बल्कि ओ दोसर देश जापान आओर दक्षिण कोरिया लेल सेहो 22टा तरकारीक उत्पादन करि रहल छथि।
नीतीश कुमार कहला जे ओहि ठामक लोक कंपनी बना कए खेती करैत छथि। बिहार क गप छोडू भारत मे एखन त किसान अपन जमीन क मालिक स्वयं होइत छथि, एहन मे हम हुनकर मॉडल कए शायद अपना नहि सकैत छी, मुदा ओहि ठाम प्रगति साफ देखा रहल छल।
ओ कहला जे एहि यात्रा क दौरान जे सबस नीक प्रशासनिक गन देखबा आ बुझबा लेल भेटल ओ इ जे चीन मे जे निर्णय लेल जाइत अछि ओहि पर हर हाल मे अमल जरूर कैल जाइत अछि।
नीतीश कहला जे चीन यात्रा क दौरान हुनकर ओहि ठाम क बहुत नेता सब स सेहो भेंट भेल। नीतीश कहला जे ओहि ठाम बौद्ध धर्म मे विश्वास करनिहार बहुत लोक छथि, मुदा ओहि ठाम बिहार क बारे मे लोक लग कम जानकारी अछि। ओहि ठाम लोक मानब अछि जे बौद्ध धर्म जीवन क एकटा दर्शन अछि। ओ कहला जे यात्रा क दौरान बिहार क बोधगया आओर नालंदा विश्वविद्यालय क चर्चा भेल आ ओहि मे लोक दिलचस्पी लेलक, एहि मे सब कए असीम संभावना देखाइत अछि। नीतीश कहला जे बेसी स बेसी लोक कए चीन जा ओहि ठामक विकास कए देखबाक चाहीआ ओ चाहता जे खास कए बिहारक किसान आ विधायक कए चीन जेबाक व्यवस्था करथि जाहि स ओ स्वयं देखैत जे चीन मे कोना विकास भ रहल अछि।
नीतीश कहला जे बिहार मे कंपनी बना कए खेती नहि भ सकैत अछि मुदा किसान दुग्ध उत्पादन क क्षेत्र क तर्ज पर कॉपरेटिव बनाकए अपन उत्पाद कए बाजार तक पहुंचा कए बेहतर मूल्य पाबि सकैत छथि।
नीतीश कहला जे एहि वर्ष कए भारत आ चीन मिलकए ‘आदान-प्रदान क वर्ष’ घोषित केलक अछि आ एकर अंतर्गत काफी आदान-प्रदान होएत, मुदा ओकर आगू जा कए हम चाहब जे बिहार स लोक चीनक विभिन्न शहर आ गाम जा कए ओहि ठामक काज कए देखैत।
अपन सात दिन क चीन दौरा मे नीतीश सैनडांग प्रांत, शांघाई आओर बीजिंग देखलाह।
ओ कहला जे प्रगति मे चीन जरूर हमरा स आगू अछि मुदा हमरा अपन लोकतंत्र पर नाज अछि आओर हम अपन लोकतांत्रिक तरीका स आगू बढि रहल छी। भारत तरक्की करि रहल अछि। ओ कहला जे भारत मे विकासक रास्ता ठिकाउ अछि आओर किछु साल मे हमसब हुनका स आगू भ जाएब एकरो मे कोनो संदेह नहि।
बिहार मे निवेश क सवाल पर ओ कहला जे बिजली, पर्यटन आओर सौर उर्जा क क्षेत्र मे ओहि ठामक लोक जेखन दिलचस्पी देखेलक अछि ओहि स लगैत अछि जे किछु दिन बाद हम बेहतर ढंग स साझा काज करि सकैत छी। ओ कहला जे एशिया कए बौद्ध धर्म कोना जोडने अछि एहि पर आयोजित एकटा अंतरराष्ट्रीय सेमिनार आयोजित मे कई देश क विद्वान आ राजनयिक बिहार पर फोकस केलथि।
नीतीश कहला जे चीन मे बौद्ध धर्म तेजी स फैल रहल अछि आओर ओहि ठामक चारिटा क्लासिकल उपन्यास मे स एकटा जर्नी टू द वेस्ट चीनी नेतृत्व हुनका सनेस देलक अछि जे कि एहि गपक संदेश अछि जे एकटा नव तरहक रिश्ता उभरबाक संभावना अछि। एहि नजरि स हमर इ यात्रा देश लेल सेहो बहुत उपयोगी रहल।


text:
शायद दुनिया क कोनो देश अपन युगपुरुष आ पहिल राष्टï्रपति क धरोहर, स्मृति आ प्रतीक चिन्ह कए एतबा उपेक्षित रखने होयत। जतय देश क राष्ट्रपिता महात्मा गांधी, प्रथम प्रधानमंत्री पंडित जवाहरलाल नेहरू क समाधि, स्मृति आ पैतृक घर मे बसल हुनकर स्मृति कए संजो कए संरक्षित राखल गेल अछि ओहि ठाम हुनका सब संग कंधा स कंधा मिला कए आजादी क लड़ाई लड़निहार, संविधानसभा क अध्यक्ष, देश क प्रथम राष्ट्रपति डॉ राजेंद्र प्रसाद क समाधि, स्मृति आ पैतृक घर सबटा बदहाली आ उपेक्षा क शिकार अछि। हुनकर 125म जयंती पर कोनो वार्षिक राजकीय समारोहक आयोजन नहि करबाक घोषणा करि केंद्र सरकार एक बेर फेर बिहार पुत्र, संविधान निर्माता आ दू बेर देशक राष्ट्रपति हेबाक गौरब पउनिहार देशरत्न डॉ राजेंद्र प्रसाद कए उपेक्षांजलि अर्पित केलक अछि।
पैतृक घर- जीरादई
हारिए ना हिम्मत बिसारिए ना हरिनाम
जाहि विधि राखे राम, ताहि विधि रहिए। ..इ शब्द, इ वाक्य लिखल अछि देशरत्न क गाम मे अवस्थित राजेंद्र शिशु उद्यान मे लागल हुनकर प्रतिमा क नीचा मे, जे उद्यान आइ मवेशी क चारागाह बनि चुकल अछि। प्रतिमा लग अंकित इ पक्ति हुनकर चाहनिहार कए सांत्वना देबा लेल शायद लिखल गेल अछि। किया कि हुनकर पैतृक घरक हालत सेहो एहि उद्यान स नीक नहि अछि। ओना कहबा लेल हुनको पैतृक निवास कए भारतीय पुरातत्व विभाग संरक्षित स्मारक घोषित केने अछि मुदा ओ सीवानक आनंद भवन नहि बनि सकल। सीवान जिला मुख्यालय स लगभग 16 किलोमीटर दूर जीरादेई गांव मे डॉ राजेंद्र प्रसाद क जन्म तीन दिसंबर, 1884 को मुंशी महादेव सहाय क परिवार मे भेल छल। लगभग 5 बीघा जमीन मे बनल हुनकर निवास मे महात्मा गांधी क सेहो ठहरल छथि, मुदा आइ कईटा कोठली मे खिड़की-किवाड़ तक नहि अछि। देशरत्न क उपेक्षा पर सीवान स नवनिर्वाचित निर्दलीय सांसद ओमप्रकाश यादव कहला जे राजेंद्र बाबू क जन्मस्थली सरकार क नजरि आइ धरि नहि आयल। जीरादेई कए एकटा पर्यटक स्थल क रूप मे विकसित करबाकचाही।
समाधि स्थल -पटना
लकड़ी स झांपल, कुत्ताक आरामगाह
बांस घाट स्थित राजेंद्र बाबूक समाधि स्थल तकबा मे परेशानी भ सकैत अछि। पिछला किछु साल पहिने तरूमित्र नामक संगठन पटनाक स्कूली छात्र स एकटा सर्वे मे इ पूछने छल जे राजेंद्र बाबूक समाधि कोन शहर मे अछि। आंकड़ा चौंका देलक मात्र तीन फीसदी छात्र एकर ठीक उत्तर द सकलाह। जाहि मे स एकटा छात्रा त राजेंद्र बाबूक संबंधी छलीह। हालात एखनो एहि बदलल अछि। साल मे दू दिन धोयल-माजल जाइवाला राजेंद्र बाबूक समाधि पर ओना आम दिन कुत्ताक मौजूदगी देखल जा सकैत अछि। समाधि पर लिखल हे राम मे स हे गायब होइत रहल अछि। लाइट गायब अछि। चौकीदार तकबा स नहि भेटत । छोट सन बनल उद्यान मे फूल कहिया उगल आ कहिया खत्म भेल इ कागजे पर पता लागि सकैत अछि। गौरतलब अछि जे समाधि स्थलक पर एहि छोट सन उद्यानक निर्माण 1984मे कैल गेल अछि। निश्चित रूप स इ स्थल पटना मे राजघाट या शांतिवन स नहि अछि। सच कहि त दिल्ली स्थित कोनो समाधि स्थल एकरा स सौ गुना बेहतर ढंग स बनाउल गेल अछि आ रख-रखाब भ रहल अछि।
जतए गेलन प्राण – पटना
10 गोटे तक नहि अबैत अछि स्मृति क फूल चुनबा लेल
पटना। नहि कतए कोनो बोर्ड आ नहि कोनो एहन इशारा जे आगू जखन घुमब आ बांस क खपच्ची स बनल अस्थायी पुलिया कए पार करब त सामने ओ उपेक्षित खपरैल क घर भेटत, जतए कोनो समय देश क प्रथम राष्ट्रपति भारत रत्न डॉ. राजेंद्र प्रसाद रहैत छलथि। एहि ठाम कए राजेंद्र स्मृति संग्रहालय नंबर-1 कहल जाइत अछि। भवन क बरामदा मे राजेंद्र बाबू क तस्वीर क अलावा और किछु नहि अछि। राष्ट्रपति क पद स जखन राजेंद्र बाबू अवकाश ग्रहण केने छलथि त अपन इच्छा क अनुसार एहि ठाम रहलथि। बिहार विद्यापीठ परिसर स्थित इ खपरैल क आवास स राजेद्र बाबू आजादी क लड़ाई मे अपनेक झोंकने छलथि। महात्मा गांधी सेहो कई बेर इ खपरैल मे ठहरल छलथि। एहि ठाम राजेंद्र स्मृति संग्रहालय सेहो अछि, जतए माह भरि मे तीन सौ टा लोक नहि अबैत अछि। जखन पूरा देश 3 दिसंबर कए देशरत्न डा. राजेंद्र प्रसाद क 125 वीं जयंती मनाबैत छल, तखन हुनकर एहि अतिप्रिय स्मृति पर ठीक स रोशनी क प्रबंध नहि कएल छल।


text:
लास्ट टाइम सजेशन
हम कोनो नौकरीमे सफल नै भऽ सकलहुँ। कारण ई नै छल जे हम काज नै करिऐ तैमे बस आठ घंटाक सुतबाक आदति छल तँए। बिजनेसो नै कऽ सकलिऐ कारण हेड़ा-फेरीमे हम माँजल लोक आ हम ओहूमे हेड़ा-फेड़ी करऽ लगलहुँ तँए ओहो असफल भेल। अंतमे हारि कऽ हम कुंजी लिखऽ बला बनि गेलहुँ। ने पूँजी लागल आ ने किछु सोलहो आना हेडा-फेरी। मोन बड़ लागल हमर ऐमे। हमर दिनानुदिन तरक्की भेल ऐ क्षेत्रमे जकर फलस्वरूप हम महान कुंजीकार बनि गेलहुँ। प्रस्तुत अछि हमर एकटा कुंजी---
प्रिय विद्यार्थी गण,
हम अपने लोकनिक समक्ष ई लास्ट टाइम सजेशन राखि रहल छी। आशा अछि जे ऐसँ अहाँ सभकेँ लाभे-लाभ भेटत। ओना हम पाठ्यपुस्तक सेहो लीखि सकैत छलहुँ मुदा नै लिखलहुँ कारण जे बिकाइत नै अछि किएक तँ अहाँ सभ खाली सजेशने केर माँग करैत छिऐ। तँइ हम अपने लोकनिक सामने ई प्रस्तुत कएल। बंधुगण ऐ सजेशनमे मात्र बीस गोट प्रश्न उत्तर सहित अछि। एकर अध्ययन केलासँ पास करबे टा करब से हमर गारंटी अछि। डीवीजन एनाइ कोनो आवश्यक नै संगहि संग हम ईहो कहब जे ई सजेशन कोर्से नै व्यावहारिक जीवनमे सेहो काज देत। तँ आउ अध्ययन करी ऐ लास्ट टाइम सजेशन केर।
इति शुभम
1) नेताक परिभाषा दिअ-
नेता ओहन लोककेँ कहल जाइत छै जे लेबा बेरमे सभसँ आगू आ देबा बेरमे सभसँ पाछू रहैत अछि।
2) नेता आ जनताक बीच केहन संबंध छै-
जेना पानिमे तेल घोरल हो। दूनू एकैठाँ देखाएत मुदा दूनूक अलग-अलग अस्तित्व।
3) ठेकेदारपर संक्षिप्त टिप्पणी दिअ-
कोनो बनैत चीजक नेओं कमजोर कऽ जे अपन नेओं मजगूत करथि से ठेकेदार कहाबथि छथि।
4) डाक्टर के छथि-
डाक्टर ओ लोक छथि जे बेमारीकेँ तेना ने हटाबथि जे आदमी संसारिक आवागमनसँ मुक्त भऽ जाए। वस्तुतः डाक्टर महान योगी होइत छथि जे की साधारण साधककेँ सोझें मोक्षक बाट बतबैत छथि।
5) उच्च अधिकारीक दू काजक वर्ण करू-
a) ओ घूस लै छथि,
b) स्वंय नियम बना तोड़ै छथि।
6) पुलिसक दू काजक वर्णन करू-
a) ओ अपराधी आ दुष्टक रक्षा करै छथि,
b) फुसिक सबूतसँ निर्दोषकेँ फँसबै छथि।
7) बेसबाक परिभाषा प्रस्तुत करू-
बेसबा ओ नै जे पेटक भूख लेल देह बेचैत हो। बेसबा तँ ओ अछि जे बेसी पाइ लेल देह बेचैत अछि।
8) जनताक संक्षिप्त काजक वर्णन करू-
a) ओ पाइ लऽ कऽ भोट खसबैत छथि,
b) अपन अधिकारक प्रति निष्चेष्ट रहि आनक अधिकारक उपभोग करै छथि।
9) हीरो किनका कहि सकैत छिअनि-
हीरो ओ छथि जे की फिल्ममे दुष्टक संहार करै छथि मुदा असल जीवनमे ओकरा संग दोस्ती रखने रहै छथि।
10) मनुख आ कूकूरमे की अंतर-
अंतर अतबए जे मनुख स्वर्थक पूर्ति लेल अपन माए सेहो बेचि सकैए मुदा कूकूरसँ से संभव नै।
11) सज्जनक दू टा लक्षण प्रस्तुत करू-
a) ओ एकौट होथि,
b) समाज हुनका बताह कहैत होइन।
12) पुजारी किनका कहि सकैत छिअनि-
पुजारी ओ छथि जे मंत्रक सस्वर पाठ करैत स्वार्थक मानसिक पाठ करैत होथि।
13) संन्यासीक दू टा लक्षण प्रस्तुत करू-
a) संन्यासी मठ आ कामिनी लेल बंदूको निकालि सकै छथि,
b) अपने ज्ञान होइन की नै होइन मुदा अपना नामक आगू जगतगुरू लगबैत छथि।
14) साहित्यकार के छथि-
साहित्यकार ओहन लोककेँ कहल जाइत छै जे की टका ओ पुरस्कारक लेल वाग्विलास करै छथि। जे खाली अपने लिखलकेँ पढ़ि-पढ़ि कऽ अनका सुनाबथि आ अनकर लिखलकेँ पढ़बे नै करथि तिनको साहित्यकार कहल जाइत छै। ओना संसारमे किछु एहनो साहित्यकारक प्रजाति अछि जे अपने आगू बढ़बाक लेल अपस्याँत रहत मुदा सदिखन दोसरकेँ छिटकी मारि कऽ।
15) जनपथ आ राजपथमे की अंतर छै-
जै बाटपर गरीब चलै छै तकरा जनपथ आ पाइ बला लोकक बटाकेँ राजपथ कहल जाइत छै।
16) ओकील के छथि-
ओकील हुनका मानल जाए जे टका लऽ कऽ एक आदमीक माध्यमें दोसर आदमीक छातीमे कील ठोकै छथि।
17) न्यायाधीश हेबाक मापदंड की अछि-
जे न्यायपर आधीश भऽ ओकरा अपना इच्छे मोड़ि सकए से न्यायधीश भऽ सकै छथि।
18) की बेपारीके बेपार विशेषज्ञ बूझल जाए-
बुझि सकै छी कारण हुनकर पार पेनाइ सभसँ संभव नै।
19) गुरू आ शिक्षकमे की अंतर थिक-
गुरू ज्ञान दऽ कऽ बौआ दै छथि आ शिक्षक बिना ज्ञान देने।
20) विद्यार्थी के थिकाह-
ओ बालक जे अनर्थसँ अर्थ आनि धर्म, काम ओ मोक्षक प्राप्ति करै छथि से विद्यार्थी भेला।


text:
जामुन
जामुन (वैज्ञानिक नाम : Syzygium cumini) एक सदाबहार वृक्ष छी जकर फल बैंगनी रंगके होईत अछि (लगभग एक सँ दु सेमी. व्यासके) | ई वृक्ष भारत एवं दक्षिण एशियाके अन्य देशसभ आर इण्डोनेसिया आदिमे पाओल जाईत अछि।
जामुनक फल ७० प्रतिशत खाय योग्य होइत अछि। अहिमे ग्लूकोज आर फ्रक्टोज दुटा मुख्य स्रोत होइत सेहो होइत अछि। फलमे खनिजसभक संख्या अधिक भेलासँ अन्य फलसभक तुलनामे इ कम कैलोरी प्रदान करैत अछि।
अन्य गुणसभ[सम्पादन करी]
- जामुन मधुमेहके बेहतर उपचारक रुपमs सेहो जानल जाइत अछि।
- पाचनशक्ति मजबूत करsमे जामुन बहुत लाभकारी होइत अछि।
- यकृत (लिवर) सँ जुड़ल बीमारिसभके बचावsमे जामुन रामबाण साबित होइत अछि।
- अध्ययन दर्शाबैतत अछि कि जामुनमे एन्टीकेन्सर गुण होइत अछि।
- कीमोथेरेपी आर रेडिएशनमे जामुन लाभकारी होइत अछि।
- हृदय रोगसभ, डायबिटीज, उम्र बढ़नाइ आर अर्थराइटिसमे जामुनक उपयोग फायदाकारी होइत अछि।
- जामुनक फलमे खूनकs साफ करs वला बहुतो रास गुण होइत अछि।
- जामुनक जूस पाचनशक्ति कs बेहतर करsमे सहायक होइत अछि।
- जामुनक वृक्षक छाल आर पत्ता रक्तचाप कs नियन्त्रित करsमे कारगर होइत अछि।
बाह्य जडीसभ[सम्पादन करी]
सन्दर्भ सामग्रीसभ[सम्पादन करी]
- जामुन के खट्टे-मीठे औषधीय गुण (वेबदुनिया)
- डायबिटीज के लिए रामबाण औधषि जामुन (हिन्दीलोक)
- बड़े काम की चीज है जामुन (प्रेस नोट]
- फल ही नहीं औषधि भी है जामुन (जागरण)


text:
दलसिंहसराय सँ प्रो. उदय शंकर मिश्र जनौलनि अछि जे आइ सुप्रसिद्ध मैथिलीसेवी – मिथिला राज्य अभियानी डा. सत्य नारायण महतो केर जीवन पर आधारित अनेको घटना-परिघटना, सामाजिक, सांस्कृतिक व राजनैतिक योगदान आदिकेँ समग्र संग्रह रूप सहित श्री भोलानाथ मधुकर रचित अभिनन्दन ग्रंथ केर लोकार्पण समारोहपूर्वक कैल जा रहल अछि। एहि ग्रंथक नाम ‘सत्यनारायण’ राखल गेल अछि। विदित हो जे राउरकेला मे कार्यरत डा. महतो सदैव अपन मातृभाषा मैथिली तथा मातृभूमि मिथिला प्रति एक सँ बढिकय एक महान योगदान दैत भारत सरकारक सोझाँ पृथक् मिथिला राज्य केर गठनक प्रस्ताव सेहो मिथिला राज्य संघर्ष समितिक अध्यक्षक रूप मे दय चुकल छथि। हिनकर मानब स्पष्ट अछि जे बिहार राज्य मे रहैत मिथिला क्षेत्रक समग्र विकास आ पूर्ववत् प्रखरता संभव नहि होयत, ताहि हेतु मिथिलाक अपन सपुत सब मिलिकय केवल मिथिलाक विकास लेल राज्य संचालन करैथ तखनहि टा कोनो भविष्यक निर्माण समुचित ढंग सँ होयत। भारत सरकार समक्ष अनेको बेर ज्ञापन दैत डा. महतो एहि लेल कतेको बेर धरना तथा प्रदर्शनक संग सामाजिक जागृति सेहो जोर पकड़य ताहि लेल प्रयासरत रहैत अयला अछि।
दलसिंहसराय (समस्तीपुर) केर निवासी डा. सत्यनारायण महतो अपन विद्यार्थी जीवन सँ लैत पेशागत जीवनकाल मे सेहो प्रखर राष्ट्रसेवक केर रूप मे सेवा योगदान कएलनि। अपन नौकरी सँ अवकाशप्राप्त करबा सँ पहिनहि सँ कर्मठ समाज सेवक केर रूप मे ख्याति कमौनिहार डा. महतो अवकाशप्राप्त केलाक बाद आरो सक्रियता सँ मातृभूमिक सेवा मे लागि गेलाह। आइ हिनकर जीवनक विभिन्न पहलू केर नीक संकलनक संग प्रकाशित भेल अभिनन्दन ग्रंथक लोकार्पण मे स्वयं प्रो. उदय शंकर मिश्र एक सहकर्मी केर रूप मे १९८५ सँ मैथिली तथा मिथिला लेल संघर्षक अपार अनुभवक संग समारोह मे उपस्थित छथि। तहिना एहि अवसर पर डा. महतोक अनन्य मित्र एवं सहयात्री मैथिली तथा मिथिला प्रकाण्ड सेवक डा. बुचरु पासवान सेहो उपस्थिति देखा रहल छथि। अखिर भारतीय मिथिला राज्य संघर्ष समितिक संस्थापक तथा मिथिल राज्य संयुक्त संघर्ष समितिक राष्ट्रीय अध्यक्ष डा. बैद्यनाथ चौधरी बैजु सहित स्थानीय बुद्धिजीवी समाज तथा विद्वानजनक उपस्थिति मे ई समारोह भव्यतापूर्वक दलसिंहसराय मे आयोजित कैल गेल अछि। समारोह समाचार लेखन करबा धरि निरंतरता मे रहबाक कारण विशेष जानकारी मैथिली जिन्दाबाद पर दोसर अपडेट द्वारा प्रकाशित कैल जायत।
मैथिली जिन्दाबाद केर संपूर्ण कार्यटोलीक तरफ सँ सम्मानित स्रष्टा डा. सत्यनारायण महतो सहित ग्रंथ-रचनाकार भोलानाथ जी व समस्त उपस्थित महानुभाव लोकनि केँ मैथिली तथा मिथिला प्रति निरंतर योगदान देबाक प्रतिबद्धता केँ बेर-बेर प्रणाम करैत कार्यक्रमक सफलता लेल शुभकामना दैत अछि। प्रो. उदय शंकर मिश्र केँ सेहो समाचार संप्रेषण हेतु हृदय सँ धन्यवाद!!


text:
कुमुद सिंह
दिसंबर, कहबा लेल इ एकटा मास अछि, मुदा इ ओ रातिक भांति अछि जे कहैत अछि जे भोर भ रहल अछि। समय बदलैत आ दिन बितैत देर नहि होइत अछि। जेना जनवरी स दिसंबर एकटा तय समय मे भ जाइत अछि तहिना घोषणा आ उदघाटन एकटा कालक्रम बनि जाइत अछि। समयचक्र एहि दूनू काल कए एक एक करि सामने आनि दैत अछि। अविश्वासक काल अपन दिसंबर मे अछि आ विश्वासक जनवरीक प्रतिक्षा मे मिथिला व्याकुल भ उठल अछि। इ दिसंबर मिथिला लेल खास भ चुकल अछि। दिसंबरक दोसर सप्ताह मे जतए मुजफ्फ़रपुर मे बिस्कुट उत्पादन संयंत्र शुरू भ जाएत, ओतहि अंतिम सप्ताह तक दू भाग मे विभाजित मिथिला एक भ जाएत। मिथिलाक लोक लेल किशनगंजक चाह आ मुजफ्फ़रपुर क बिस्कुट दूनू आसानी स उपलब्ध भ जाएत।
आइ स करीब आठ साल पहिने एकटा विद्वान कहने छलाह जे निराशाक कोठली मे कैद मिथिलाक जनता लेल कोनो घोषणा तखन धरि सार्थक नहि भ सकैत अछि जखन धरि को भौतिक रूप स सामने नहि आबि जाए। इ अविश्वास आजादीक बाद देल गेल सरकारी धोखा स पैदा भेल अछि ताहि लेल एकर आलोचना नहि भ सकैत अछि। इ अविश्वास सरकारी स्तर पर काज भेला स स्वत: समाप्त भ जाएत। जनताक बीच इ विचार जडता ल चुकल अछि जे घोषणा मुंह स निकलल एकटा एहन शब्द अछि जे भौतिक रूप स जमीन पर नहि उतरैत अछि। एहि जडता कए तोडबा लेल घोषणा कए भैतिक रूप स जमीन पर उतारब जरूरी छल। एहि गप पर कोनो विवाद नहि जे घोषणा एखनो जमीन पर नहि उतरि रहल अछि, मुदा घोषणा आ जमीन क बीच टूटल कडी कए जोडबा लेल पुल तैयार भ रहल अछि।
देखल जाए त कोसी पर महासेतुक क घोषणा पहिल बेर 1973 मे भेल। मुदा घोषणा जमीन पर नहि उतरि सकल। विश्वासक नींव 2004 मे शिलान्यास क संग नहि पडि सकल। घोषणा पर संदेह बनल रहल। आइ देर सबेर पुल तैयार अछि। उदघाटनक बाद जखन मिथिलाक लोक एहि पुल स एहि पार स ओहि पार चल आबि जेताह तखन ओ विश्वास कायम होएत जे पिछला 70 साल स खत्म भ चुकल छल। 1934 क बाद इ एकटा सपना बनि गेल छल। एकटा पुल समाज मे केतबा परिवर्तन आनत इ त समय कहत, मुदा इ तय अछि जे इ पुल समाज कए एकटा एहन बाट पर ल जाएत जाहि ठाम विश्वासक अकाल आ निराशाक बाढि स लोक कए मुक्ति भेटत।
विश्वासक अकाल आ निराशाक बाढि केवल बाट खुजला आ पुल बनला स नहि खत्म भ सकेत अछि। एकरा लेल विकास चाही आ विकास लेल उद्योग। मिथिला मे बंद उद्योग क कमी नहि अछि। बंद उद्योग क बीच नव उद्योग क स्थापना पर विश्वास करब ककरो लेल मुश्किल छल। प्रस्तावक सूची झूठक पूलिंदा जेकां लगैत छल आ सब किछु सामने रहलाक बावजूद विश्वास शरीर स कोसो दूर भगैत छल। दलान पर बहस गरम छल आ लोक एक दोसर स समान प्रश्न करैत देखा रहल छल। बहस क बीच मे कोनो योजनाक कागज स जमीन पर उतरबा मे केतबा समय लागत एकर अनुमान करबा स सब चुप भ जाइत छल।
20 अक्तूबर 2010 कए जखन 5.5 एकड़ जमीन लावानिया फिनबिस्ट प्राइवेट लिमिटेड क नाम पर आवंटन भेल त सब एकरा एकटा कागजी प्रक्रिया स आगू किछु मानबा लेल तैयार नहि छल। बियाडा क एहि घोषणा पर विश्वास करब कठिन छल जे 36 करोड़ क लागत स पारले जी बिस्कुट क प्लांट दू साल मे तैयार करि लेत। पलायन करैत मजदूर कए देखि इ सबस पैघ झूठ लगैत छल जे एहि प्लांट स लगभग पांच सौ लोक कए रोजगार भेटत। 16 नवंबर 2010 स जखन प्लांट बनब शुरू भेल त किछु विश्वासक ईंट जमा भेल। आइ प्लांट तैयार अछि। पाथर पर दुईब उगैत देखि कतेको लोकक आंखी नोरा गेल। सब किछु ठीक रहल त 12 दिसंबर कए उत्पादन शुरू भ जाएत। प्लांट क डायरेक्टर संजीव ठाकुर क कहब अछि जे लावानिया फिनविस्ट प्राइवेट लिमिटेड कंट्रैक्ट मैनुफेक्चरिंग (सीएम) यूनिट क रूप मे काज करत। 12 दिसंबर कए प्लांट क पहिल चरण शुरू होएत। पहिल चरण मे दो हजार टन प्रति मास बिस्कुटक उत्पादन होएत। अगिला साल दूटा आओर चरण चालू भ जाएत। तीनू चरण चालू भेलाक बाद एहि प्लांट स पांच हजार टन बिस्कुटक उत्पादन होएत। एतबा भेला स इ विश्वास त भ जाइत अछि जे आइ पारले जी बिस्कुट गोरखपुर, बनारस आ कानपुर में बनैत अछि आ मिथिला में आपूर्ति होइत अछि, मुदा आब मुजफ्फरपुर मे बनत आ एहि ठाम स निर्यात होएत।


text:
६ नवम्बर २०१९. मैथिली जिन्दाबाद!!
मैथिली भाषा एवं मिथिला संस्कृति संरक्षण-संवर्धन-प्रवर्धन निमित्त मधेशी आयोग केँ ज्ञापनपत्र देल गेल
मैथिली साहित्यकार सभाक सभापाल (मुखिया) एवं मैथिलीक साहित्यकार-कवि प्रेम विदेह ललन मैथिली जिन्दाबाद सँ बातचीत मे कहलनि अछि जे पैछला दिन २ नवम्बर जनकपुर मे मैथिली भाषा संग-संग मिथिलाक बहुमूल्य संस्कृति आ लोकपरम्पराक संरक्षण-संवर्धन-प्रवर्धन मे नेपालदेश मे गठित मधेशी आयोग केँ ज्ञापन पत्र सौंपबाक बात बतौलनि। ओ कहलनि अछि जे मैथिली साहित्यकार सभा जनकपुर संगहि आरो सात जिलाक संघ-संस्थादिक संलग्नता मे हस्ताक्षरित ज्ञापन पत्र मधेशी आयोगक अध्यक्ष श्री विजय कुमार दत्त केँ जनकपुरधामक जनक चौकपर सौंपल गेलनि। एहि ज्ञापन पत्र मार्फत सात सूत्रीय मांगपत्र सेहो सौंपल जेबाक बात ओ बतौलनि अछि।
गत जेठ १५ गते लोक सेवा आयोग द्वारा कएल गेल असमानुपातिक विभेदपूर्ण विज्ञापनक खारेजी, प्रदेश एक आ दूमे प्रदेश प्रज्ञा प्रतिष्ठानक गठन, संविधानमे मातृभाषा सभक अनुसूचीक व्यवस्था, प्रदेश दू आ एकमे कामकाजी भाषा मैथिली, प्रज्ञा प्रतिष्ठानमे मैथिली विभागक संचालन, मातृभाषा मैथिलीमे आधारभूत शिक्षा, देशमे भाषा वैज्ञानिक सर्वेक्षण आ गणना सन महत्वपूर्ण मांग सब रहल अछि। मैथिली साहित्यकार सभाक सभापाल प्रेम विदेहक संयोजनमे गेल प्रतिनिधि मंडलमे मिथिला संस्कृति केन्द्र, जलेश्वरक अध्यक्ष प्रा. ताराकान्त झा, समाजसेविका शवनम खातुन, मैसासक कार्यपाल अरविंद कुमार यादव आ साहित्यकार/पत्रकार सुजीत कुमार झा सहभागी छलाह।
ज्ञापनपत्रमे सात जिलाक चौदहगोट संघ-संस्था सभक आबद्धता रहल अछि जाहिमे मैथिली साहित्यकार सभा, श्री रामानन्द युवा क्लव, मिथिला नाट्य कला परिषद, मैथिली विकास कोष, रंगवाटिका नेपाल, श्री राम युवा कमिटी, धनुषा जिला, मिथिला संस्कृति विकास केन्द्र, महोत्तरी जिला, नेपाल मिथिला प्रज्ञा प्रतिष्ठान, सर्लाही जिला, मैथिली साहित्य परिषद्, पर्सा जिला, संगोर मिथिला नेपाल, सिरहा जिला, मैथिली साहित्य परिषद् आ मिथिला साहित्य कला प्रतिष्ठान, सप्तरी जिला, मैथिली सेवा समिति आ मैथिली एशोसिएसन नेपाल, मोरंग जिला अछि। आयोगक अध्यक्ष विजय दत्त जी मांगसब जायज रहलासँ पूरा करएबाक भरपूर प्रयत्न करबाक प्रतिबद्धता व्यक्त कएलनि।


text:
मिथिला मतदाता जागरण यात्रा: संस्मरण
– प्रवीण नारायण चौधरी
(आम निर्वाचन २०१४ पूर्व कैल एक यात्राक वृतान्त)
प्लान बनेलहुँ जे माँ जानकी केर शरण (पुनौराधाम) मे लेल संकल्प (२०१४ केर चुनाव तक मिथिलाक जनताकेँ स्वराज्य लेल जागृति अभियान पूरा करबाक) प्रति निष्ठावान बनैत भाजपा पूर्वांचल प्रकोष्ठ (दिल्ली) केर माननीय मंत्री आ मित्र-भाइ श्री अमर नाथ जी संग भेल वार्ता अनुरूप कुर्सों भगवतीस्थानमे भेटघाँट कार्यक्रम करब आ फेर दोसर दिन भने मधुबनी होइत आपसी करब, यैह अनुरूप परसू गाम लेल गेल रही। बोर्डर मे बहुत अनुरोध केलो पर आवश्यक अनुमति पत्र अधिकारीगणक अनुपस्थितिक कारणे नहि भेट सकल, तदापि निश्चित दायरामे यात्रा करबाक व्यवहारिक प्रक्रिया अनुरूप रूट परिवर्तन करय पडल। बेर-बेर श्री किसलय भाइ केर फोन आ सहरसा, बनगांव केर कार्यक्रम प्रति सोच बनैत रहल छल। लेकिन अन्ततोगत्वा परिस्थितिजन्य कारण सँ रूप परिवर्तित भऽ चुकल छल।
अररिया आ सुपौल (आंशिक) आ तेकर बाद झंझारपुर होइत सीधा भालपट्टी, अदलपुरा, सकरी, मनीगाछी, विदेश्वरस्थान, लगमा, शकतपुर, कथबार, ककोढा, मछैता आ कुर्सों पहुँचि गेलहुँ। भालपट्टीमे रोड-शो करैत भेट भेलाह अमर नाथ बाबु आ भाजपा सांसद प्रत्याशी भाइ कीर्ति आजाद – एक मैथिल अभियानीक रूपमे जन्तर-मन्तर दिल्ली पर हुनकर समर्थन आ भारतीय संसदमे वर्षों बाद फेरसँ हुनकहि द्वारा प्रस्तुत प्राइवेट मेम्बर बिल प्रति आभार प्रकट करैत हुनकर चुनाव प्रचार अभियान मे एक मिथिलावादी आ भाजपाक नैतिक समर्थक रहैत हमरा गर्वकेर अनुभूति भेल, संगहि कृतज्ञ आन्दोलनी आ संस्कृतिक संरक्षण हेतु सचेतक केर भूमिका मे सेहो अपना केँ लगा पेलहुँ जेना आत्मगौरवक अनुभूति भेटल।
समस्या छैक क्षेत्रमे मतदाताकेँ ई बुझेनाय जे आखिर ई संसदीय चुनाव आ विधानसभा चुनावमे कि अन्तर – सब एक्कहि टा बात बुझैत छैक जे फल्लाँ कोनो विकास मे ध्यान नहि देलाह, चिल्लाँ तऽ किछु करबो केलक… वोट लेबा घडी अबैत छी अहाँ सब आर घडी नीक बोली-वचन तक क्षेत्रक जनता जे अपेक्षा रखैत याचना पर्यन्त करैत अछि तऽ दुत्कार भेटैत छैक, आरो कतेको तरहक बात…. बस जनता संग सम्पर्क केला सऽ अधिकांश आम मतदाताक मोन अहिना छटपटाइत देखलहुँ। ई कोनो पहिले बेर नहि जे छटपटाहट कीर्तिजी केर किछु व्यवहारसँ जनता अपनाकेँ उपेक्षित मानलक, यैह बात सब दिन अपन जन-प्रतिनिधि सँ रखैत रहल अछि जनमानस। ओतहि चमचा-बेलचा आ चुनावी ठेकेदार, मुखिया-मैनजन, दलाल आ कतेको तरहक उपयोगी मौसमी बाप सबहक बड पैघ मैनेजमेन्ट होयबाक परंपरामे सेहो कोनो परिवर्तन नहि भेल अछि। लोक पैसा लेत, अपन वोट बेचत, एहि फिराक मे मुह बौने अछि। लेकिन शिक्षित, सम्भ्रान्त, सुशील आ समझदार लोक सब ‘नमो-मंत्र’केर उपयुक्तता सँ परिचित छथि, किछु गोटामे प्रश्न केर अम्बार सेहो छन्हि जेना बायस्ड मिडिया भारतीय न्यायतंत्रक आदेश सँ ऊपर समीक्षा करैत २००२-२००२ रटैत अछि, धर्म निरपेक्षतारूपी सत्यनारायण भगवानक प्रसाद बँटैत अछि, गुजराती विकास प्रति अनावश्यक आ खयाली संदेहास्पद बात सब प्रसार करैत अछि… बस ओतबा प्रश्न आ देशक चिन्ता करैत लोक अपन मतदान करत से निर्णीत अछि। नमो केर लहर एहि वर्ग मे छैक। जे चुनाव माने मौसमी कमाइ आ नेतबा-खरात लूटबाक ताक मे छल ओकरा लेल सब कियो एक्कहि रंग, जे पाइ देत, दारू देत, जातीयता व धार्मिक उन्माद वला भाषण तथा समाजमे दुर्गंध पसारत, बस ओकरा वोट बेच देब, काल्हियो अपने कमायकेर खाइत रही, आइयो ओहिना छी, काल्हियो ओहिना रहब। किदैन मारे सार नेता सबहक… सार सब चुनाव बेर मे आयल अछि तऽ दारू-पानीक इन्तजाम करय…. ओहि अनुसार देखबैक जे वोट देबय वला मशीन मे आंगूर कोन बटन दबेतैक। ई हालत अछि आम मिथिला-मतदाता केर। ओकरा मे स्वराज्य आ मिथिला राज्यक मुद्दाक समझ देबय लेल कतेक बेलना बेलय पडतैक से सहजहि अनुमान लगायल जा सकैत छैक।
चलू! हम सब आयल छी मूलत: मिथिला राज्यक माँगकेँ समर्थन देनिहार, स्वराज्य हेतु जिनकर योगदान छन्हि तिनकर महत्त्वपूर्ण कार्यशैली आ कमजोरी आदि पर मंथन करैत अहाँक मत केकरा पडय से निर्णय करबाक प्रथम उद्देश्य सँ… आ दोसर एवं अति महत्त्वपूर्ण उद्देश्य जे फल्लाँ पार्टी आ फल्लाँ नेताक मिथिला आन्दोलन मे कि योगदान छैक, कि संभावना छैक आ परिणाम कि निकलतैक ताहि सब पर अहाँ सब प्रबुद्ध समाज सँ चर्चा करबाक लेल। प्रेम सँ कहू – जय मिथिला आ तखन सुनू हमरा सब संग बीतल घटनाक्रम पैछला एक वर्ष मे प्रत्यक्षत: आ पैछला ७५ वर्षमे अही सब समान बुजुर्ग एवं विज्ञजन द्वारा मिथिला राज्यक माँग सँ आन्दोलनकेँ निरन्तरता देबाक मादे। जी! जिनकर जे योगदान छैक, आ ताहि सँ जे सुखद भविष्य केर सपना छैक, ओही वास्ते संसदीय चुनाव छैक। मर्दक बेटा ओ नेता जे हमर मुद्दाकेँ संसद तक पहुँचेलक, खुलेआम मिडियामे हमरा लोकनिक माँगकेँ रखलक, खुलेआम बिहारक दगाबाज मुख्यमंत्रीकेँ भरल सभामे नोच-खसोट केलक आ बात अन्ठेला पर भैर-भैर पाना मे विज्ञापन-विज्ञप्ति मार्फत अपन मतदाता सँ हृदयक बात रखलक। कौल्हको हिन्दुस्तानमे एकरा प्रकाशित कैल गेल छल। ताहि हेतु याचना नहि, अधिकार सँ कहि रहल छी जे अपने स्वच्छ मतदान मात्र मिथिलावादी लेल करब। जय मिथिला!!
समूचा मिथिला कि समूचा भारत नमो-मय अछि मुदा जेना कहने छी जे एक बड पैघ तवका जेकरा ओकर हितैषी दल कहेनिहार आइ धरि अनपढ आ दारुक पाउच मे वोट बेचनिहार वर्ग मे रहबाक संस्कृति मे रांगि देने अछि ओ सब अहिना बदलैत रहत। बुझायल ई जे यदि वोट-टर्न आउट आ बूथ मैनेजमेन्ट मजबूत रहल तऽ कीर्ति जी जरुर जीत हासिल करता, मुदा भीतरकटुआ सब सेहो नजैर पडल आ किछु एहनो स्थिति अछि जे मिथिलाक पुत्र रहैत देखाबामे मिथिलाक सेवक मुदा भीतरसँ स्याह अपन मातृ-अस्मिताकेँ सेहो कामूकताक अग्नि मे भस्म करनिहार किछु भ्रष्ट बेटा (नेता ओ ठीकेदार) सब मिलिकय अन्त-अन्तमे सेहो सब समीकरण खराब कय सकैत अछि, एहि आशंका सँ निवृत्ति नहि भेटल। हमर मिथिला आइयो ओतबे पाछां अछि। एहि ठाम रोग या तऽ कैन्सर रूपमे लागि गेल छैक आ राष्ट्रीय स्तर पर मतदान प्रक्रिया, प्रजातंत्रक प्रकार, नेताक योग्यता, जनताक अधिकार आदि लेल जरुर फेर सँ किछु बौद्धिक प्रक्रियाक आवश्यकता बुझा रहल अछि, नहि तऽ भारतीय लोकतंत्र अपन कमजोर बुनियादक कारणे कहियो भसैक सकैत अछि।
हम मिथिलावादी लेल आगामी २०१५ केर विधानसभा चुनाव धरि मौका अछि, ई बात हमरा सबहक नेता राजेश्वर (मिरानिसे) कहलैन। हृदयकेँ संतोष देलक। २०१४ कनेक गलत टार्गेट लऽ लेने रही, ई कमजोरीक अनुभूति हमरो भेल। लेकिन मन-वचन-कर्मकेर एकता बड पैघ बात हेतैक। एहि लेल अमरनाथजी, संजय रिक्थजी, अनुप चौधरी, संजय कुमार एवं समस्त मिथिला आन्दोलन प्रति समर्पित अभियानीकेँ मोन मे बैसे गेलैन अछि। फेसबुक सँ फुकास्टिंग करनिहारक कमी नहि छैक, काल्हिये जतबा काल हम सब यात्रा पर रही ततबा काल धरि एहेन-एहेन मिश्रित प्रतिक्रिया आ क्रिया सब देखल जाइत रहल जेकर भैर दिन हम सब समीक्षा करैत निर्णय यैह निकाललहुँ जे हल्लूक बात करनिहारक बातकेँ कहियो हृदय पर नहि लेल जाय। ओहेन लोककेँ हाथी बाजार मे चलैत काल कुकूरभुकाई समान नकारि देल जाय। हमर इहो अनुभव अछि जे आखिर-आखिर तक सब कियो एक्के रहब, सोझाँमे मोम जेकाँ पिघलैत प्रेम दरसेनिहार एखन लोकक नागरिकता आ राष्ट्रीयता केँ नापय वला काज सेहो कय रहल छथि, कहबी छैक जे बाप बंगोरा पुत चौतार… अहाँक मिथिलामे एहेन कतेको तीरंदाज मानव सब आइये नहि बहुत पहिनहि सँ रहलाह। विद्यापतिकेँ सेहो एहेन कतेको विरोधक सामना करहे पडल रहैन। गौतम ऋषिकेँ गोबध केर पापक प्रायश्चित तक करबाक जनादेश दियाओल गेल रहल। चिन्ताक कोनो बात नहि, हम रही, नहि रही, मिथिला बढिकय रहय – असल मिथिलापुत्रक रूपमे एहि संकल्प संग डा. लक्ष्मण झा स्मारक रसियारीमे सब कियो आन्तरिक संकल्प लेलहुँ। रिक्थ एकटा बड अनुपम आ सात्त्विक कार्य केलनि – ओ सबकेँ ओहि वेदान्त भूमि सँ एक-एक टा तुलसी पात तोडि देलाह आ कहलाह जे स्मृतिशेषक रूपमे तुलसीपत्र समान महत्त्वपूर्ण चीज राखब। मिथिला आन्दोलनीकेँ तुलसी धारण करौनाइ माने वैष्णव-धर्मक अनुगामी बनौनाय जेकाँ हमरा बुझायल। माँ तुलसीक पवित्रताकेँ विष्णु अपन माथ पर स्थान देने छथि, एक लोटा जल सँ तुलसी सींचन हमहुँ करैत छी तऽ मन हरखित रहैत अछि। रिक्थकेर ई गौरवपूर्ण व्यवहार सदैव सम्हरि कय याद राखब आ निर्वाह करब।
सब भैयारी खूब हँसी-खुशी यात्रा बितेलहुँ, कसरर ज्वालामुखी भगवतीक स्थान सेहो पहुँचलहुँ, अपन गामक भगवती स्थान, गलमाक सिद्धपीठ आ हरेक मन्दिर-मस्जिद सहित मिथिलाक लोकमानस संग खूब हलैस कय वार्ता करैत रहलहुँ। कोना बिसरब जे जिनकर कृपासँ सब किछु होइत छैक तिनकर कोरा मे बैसि खूब रास भजन-कीर्तन सेहो केलहुँ। धन्य बाबा विदेश्वर नाथ जिनका हमर आवाज सुनबाक रहैन से एक भयंकर ग्रहसँ ऊबारि देलाह, नहि तऽ उच्चपथपर दौडैत ट्रक हम दु गोटे सवार मोटरसाइकिलकेँ रौंदि देने रहैत… जे दृश्य देखि पाछू गाडीमे बैसल अमरनाथ बाबु सहित संजयजी, अनुप आदिकेँ सेहो दहला देने रहैन। लेकिन साक्षात् महाकाल जखन अहाँक रक्षक रहैत छथि, स्वयं सीताराम केर कार्यमे अहाँ समय दऽ रहल छी, तखनहु जँ एना दुर्घटना हेतैक तऽ वेदान्तकेँ कलंक लागि सकैत छैक। रात्रि १० बजे अमरनाथ बाबु रोकैत रहि गेलाह लेकिन पारिवारिक एवं सांसारिक दायित्वसँ बान्हल हमरा रुकब मंजूर नहि भेल, अन्त मे कोहुना-कोहुना ठैक-फूसियाकय प्रेमी अमरनाथजी केँ छल करैत हमरा भागहे टा पडल, नहि तऽ राइत मे फेर रुकय पडैत जे हमरा लेल हितकारी नहि होइत। माफी माँगयवला पोस्ट फेसबुक सँ करैत हम घर पर राति करीब साढे बारह बजे पहुँचि गेलहुँ। अपने लोकनिकेँ बहुत रास धन्यवाद, आब वोट करबा सँ पूर्व अपनाकेँ सम्भ्रान्त एवं सक्षम बनाबी यैह अनुरोध अछि। सहयात्री दिलीपजी केँ बहुत धन्यवाद जे बाबाक भजनगान करैत उपरोक्त धर्मयात्रामे संग देलाह।
जय मिथिला!!
हरि: हर:!!


text:
पटना मे करणी सेना लहरौलक औजार, देलक गर्दैन काटबाक धमकी
पटना। 24 जनवरी। संजय लीला भंसाली केँ फिल्म पद्मावत केर विरोध एखनहुँ जारी अछि। पटनाक सड़क पर करणी सेना सिनेमा हॉलक मालिक सभकेँ धमकी देबाक लेल औजार उठा लेना अछि। विरोध प्रदर्शन केर दौरान करणी सेना बंदूक, तलवार ल' पटनाक सड़क पर खुलेआम विरोध प्रदर्शन केलक।
एहि बीच करणी सेना फेर सँ धमकी देना अछि कि ओ सभ फिल्म रिलीज नहि होमे देत। फिल्म पर उपजल विवाद आओर हिंसक भ' चुकल विरोधक बीच करणी सेनाक कार्यकर्ता सभ धमकी दैत कहलक कि फिल्म केर रिलीज होयबा सँ रोकबाक लेल किनको हत्या करे पड़ल तेँ ओ सभ पाछू नहि हटता।
बंदूक ल' विरोध प्रदर्शन क' रहल राजपुत समुदाय केर लोग सभकेँ समझेबा बुझेबाक लेल पुलिस मौका पर तैनात छल। जाहिक बाद कार्यकर्ता सभ अप्पन - अप्पन औजार नुका लेलक। ओनाकि पहिने सिनेमा हॉल मैनेजमेंट कहि चुकल अच्छी कि ओ पद्मावत फिल्म नहि लगायत।
अपने क' बता दी कि एहिसँ पहिने कैको राज्य मे करणी सेना विरोधक संग सिनेमाहॉल मे तोड़फोड़ क' चुकल अछि। एहि मामला मे एखन धरी कैको केँ गिरफ्तारी भ' चुकल अछि।


text:
कन्ये च्याउ खेती तालिम
पहुरा समाचारदाता
लम्की, १७ कार्तिक । जानकी गाउँपालिका वडा नम्बर ५ मे २ दिने व्यवसायिकक कन्ये च्याउ खेती प्रविधि तालिम सम्पन्न हुइल बा ।
जानकारी गाउँपालिका वडा नम्बर ५ के आयोजनामे हुइल तालिममे २५ जनहनके सहभागिता रहल रहे । तालिमके मुख्य प्रशिक्षकमे एन्जील चौधरी रहल रहिट ।
ओस्टके प्रशिक्षकमे गाउँपालिकाके कृषि प्राविधिक रहल जनाइल बा । तालिम समापनके रोज सहभागिहुक्रनहे कन्ये च्याउके विउ फेन वितरण करल बा । हरेक जनहनहे ४० पोका कच्ये च्याउके विउ वितरण करल हो ।
समापन कार्यक्रममे वडा अध्यक्ष भीमबहादुर थारु, सदस्य रत्नादेवी विश्वकर्मा लगायतके सहभागिता रहल रहे । कार्यक्रमके सञ्चालन गाउँपालिकाके कृषि प्राविधिक चक्रप्रसाद भाट करल रहिट ।


text:
व्याकरण (Grammar) 1.1 परिभाषा व्याकरण ओहि शास्त्रकेँ कहल जाइत अछि जाहिमे भाषा शुद्ध करबाक नियम बनाओल गेल हो। कोनो भाषाक अंग-प्रत्यंगक विश्ले...
संज्ञा , अर्थात् वस्तुजातक नाम (व्यक्ति, स्थान वस्तु आदिके नाम); यथा कागज, कलम, गोपाल इत्यादि 1. व्यक्तिवाचक : अर्थात् एक प्रकारक वा एक जा...
व्यक्ति, स्थान अथवा कोनो प्रकारक वस्तु, कोनो क्रिया अथवा कोनो गुणक नामकेँ व्याकरणमे शब्द कहैत छैक। सुबोध मैथिली व्याकरण - गोविन्द झा
शब्दक ओ भाग जेकरा पुनः खण्डित नहि कयल जा सकैछ से वर्ण कहबैछ। उदाहरण : हाथी = ह्+आ+थ+ई, हाथी शब्द भेल, ह्,आ,थ,ई वर्ण अथवा अक्षर अछि।
अपना मनक भाव व्यक्त करवाक लेल लोक जे किछु बजैत अछि तकरे नाम भाषा थिक।
Home


text:
छै अंग-अंग उमंग भरल, सिहकैत स्वच्छन्द बसात छै
हे प्रिये, देखू कते उल्लसित मिथिलाक केहेन प्रभात छै...
मलिन मेघक ओहि छोर पर भ' गेलाहें चंद्रमा
नहुऐं सँ छिटकि रहलै, सगरे सुरूजक लालिमा...
मोन बहकल सुनिकय चहकल जे चिड़ै चुनमुनी
घंटी बाजल बरद केर आ बाछी केर रुनझुनी
कलकल करैत ई धार संग बिहुँसैत कोशीक कात छै
हे प्रिये, देखू कते उल्लसित मिथिलाक केहेन प्रभात छै...
मन्दिर में घंटी बजल आ महजिद में पड़लै अजान
माय-धिया सभ झुण्ड मे, चलली करय कातिक स्नान
मंगनू कक्का लोटा लेने, चलला दूधक ओरियान मे
बिलटू मरड़ मेटी पकड़ने, पहुँचि गेलाह बथान मे
परसैत सुगन्धि दलान पर, देखू फुलाएल पारिजात छै
हे प्रिये, देखू कते उल्लसित मिथिलाक केहेन प्रभात छै...
ओस भीजल दूभि आ छै साग सँ कियारी भरल
हरबाहा उठि भोरे कोना हर ल' कय खेत चलल
अहीं कहू ने ई दृश्य एहेन भेटत कतय प्रवास मे
अछि गाम बाट जोहि रहल, हमरे अहाँक आस मे
किसलय सुनू मिथिले बसू, कहैत ई गाछ आ पात छै
हे प्रिये, देखू कते उल्लसित मिथिलाक केहेन प्रभात छै...


text:
— आंचल झा।
कल्पना के जन्म छोट सन गाँव में भेल छलैन। हुनकर पिताजी एकटा किसान छलथि। माता सरल स्वभाव के महिला छलखिन। चार बेटा के बाद कल्पना के जन्म भेल छलनि। माता-पिता स बहुत लाड़-प्यार भेटलनि। देखय मे भी सुन्दरी। हुनकर भाई सब भी बहुत प्रेम करय छलखिन। बचपन बहुत सुखद बीतलनि।
भाई सबके संग ओहो स्कूल जा क पढ़ाई करय लगलि।पढ़ाई मे बहुत होशियार छलथि हमेशा नीक नम्बर स उत्तीर्ण भेलथि। आगू पढ़ाई के सेहो इच्छुक छलथि परन्तु आगा पढ़ाई लेल बाहर जाय परितैन मगर आर्थिक स्थिति ओहन नय छलनि जयके कारण पढ़ाई छोरय परलैन।
आब हुनकर पिता के सामने हुनकर विवाह के समस्या छलनि। योग्य पुत्री लेल योग्य वर के खोज में हुनकर पिता जमीन-आसमान एक क देलखिन। हुनकर परेशानी देख क कल्पना अपना सुन्दरता और योग्यता के कोसथी, परन्तु किछ क नय सकैय छलथि। आखिरकार हुनका लेल योग्य वर के तलाश पूर्ण भेल। लड़का नीक पढ़ल और सरकारी नौकरी मे छलथि। लड़का के पिता लग के गाँव के एकटा शिक्षक छलथि। घर में कुनू प्रकार दिक्कत नय छलनि।
कल्पना के विवाह भेल परन्तु हुनकर विवाह दहेज युक्त भेलनि ओय स अन्जान छलथि।हुनकर पिता धन स लक कुनू वस्तु दय मे पीछा नय हटलथि।
खैर, ओ सासुर आइब गेली और अपन व्यवहार स सबके खुश रखय के कोशिश करय लगली। लेकिन, विधि के त अलग ही विधान छल। हुनकर सास, ननद और पति, हुनका तरह-तरह स प्रताडित करय लगलखिन। ताना मारब त कखनो मार-पीट भी होव लगलनि। कारण ऐकेटा ही छल कि हुनका सबके मोटरसाइकिल चाही। ओ अपन दुख नैहर मे भी कोना बजती ओत के आर्थिक स्थिति ओय लायक नय छल जे मोटरसाइकिल द देथिन। कल्पना अपन भाग्य के विडंबना बुझि चुप रहलि।
हुनकर पिता के भी हुनकर स्थिति के भान भ गेल छलनि मगर ओ कि क सकय छलथि।
एक राइत, हुनकर सास, ननद और पति मिल क योजना बना क कल्पना पर मिट्टी के तेल डालि क हुनका जला देलखिन ताकि हुनकर बेटा के दोसर विवाह होइन और हुनका सबके और धन , दहेज भेटनि।
अय सब मे हुनकर पिता के यह दोष न कि ओ गरीब छलथि और इ दानव समाज और ओय मे रहय बला दहेज के ठेकेदार हुनकर योग्य बेटी के खा गेलनि।


text:
दरभंगा । साल 2016 क प्रसिद्ध प्रबोध साहित्य सम्मान दरभंगा क मैथिली साहित्यकार केदार नाथ चौधरी क देल जाएत. हुनका इ सम्मान हुनकर पुस्तक ‘आबारा नहितन’ क लेल देल जाएत. इ पुस्तक मैथिली क पहिल फ़ीचर फ़िल्म ‘ममता गाबए गीत’ क पटकथा पर आधारित अछि । शुक्र दिन कोलकाता मे एकर घोषणा क बाद दरभंगा क साहित्य जगत में खुशी क लहर अछि.
केदार नाथ चौधरी जी एहि सम्मान कए मैथिली कए बढ़ावा देबय बला बतेने छथि. बता दी कि प्रबोध साहित्य सम्मान कोलकाता क स्वास्ति फाउंडेशन दिस स दैल जाएत अछि. एहि मे एक लाख टकाक चेक, स्मृति चिह्न आओर प्रशस्ति पत्र प्रदान कैल जाएता अछि.
एहि सम्मान क शुरूआत साल 2004 मे कलकत्ता विवि के हिंदी विगाध्यक्ष स्व प्रबोध नारायण सिंह क स्मृति मे भेने छल. दरभंगा ज़िलाक मनीगाछी क नेहरा गांव में तीन जनवरी सन् 1936 क जनमल केदार नाथ सिंह जी कैलीफोर्निया विवि से एमबीए क डिग्री लेने छलथि.
एकर बाद ओ अमेरिका, यूरोप आओर एशिया क कैकटा देश क बैंक आओर वित्तीय संस्थान मे नौकरी केलथि. फेर साल 2001 मे दरभंगा घुरलथि आओर लेखन शुरू केलथि. हुनकर चर्चित पुस्तक मे करार, चमेली रानी, माहुर आओर हिना शुमार अछि.


text:
आय मंगल दिन सँ पूरा राज्य मे इंटरमीडिएट केर परीक्षा शुरू भेल। आजुक प्रथम पाली मे जीव विज्ञान केँ परीक्षा छल। परीक्षा हॉलक बाहर प्रश्न पत्र वायरल भ' रहल छल। डीएम द्वारा प्रश्न पत्र लीक होयबाक पुष्टि क' देल गेल अछि। नवादा मे कैको परीक्षा केंद्र पर कदचार क' रहल परीक्षार्थि सभकेँ निष्काशित सेहो कायल गेल अछि।
ओनाकि बिहार बोर्ड केँ चेयरमैन आनंद किशोर प्रश्न पत्र लीक होयबा सँ इनकार केलनि अछि। आनंद किशो कहलनि कि ई कुनू शरारती तत्व सभक करतूत अछि, परीक्षा खूब नीक जोका कदाचरा मुक्त भेल अछि। आगा ओ कहलनि कि परीक्षा शुरू भेलाक बहुत देरक बाद करीब 12 बजे प्रश्न पत्र लीक वायरल भेल अछि ऐहिकेँ लीक होयब नहि मानल जे सकैछ।


text:
मैथिलीक सुपरिचित गीतकार मे युवा पीढ़ीक प्रमुख हस्ताक्षर छथि सुधीर जी। हिनक गीत विभिन्न माध्यम स’ मैथिलीक प्राय: सभ घर-अँगना, दुरा-दरबज्जा, टोल-परोस, गाम-घर, हाट-बजारमे बजैत- गनगनैत रहैत छनि। कतौ ने कतौ, कोनो ने कोनो क्षण अहाँ ज़रूर हिनक गीत सुनि ठमकल होयब। मोन मे ई विचार हिलकोर मारनहि होयत जे ई मधुर गीतक सुन्दर शब्दक रचना के केने हेताह? मुदा गीत प्राय: गीतकारक नाम स’ नै हम सब गीत के मधुर आवाज़ देनिहारक नाम स’ मोन रखैत छी। मैथिल श्रोता प्राय: गीत कए मधुर आवाज़ देनिहार स’ नीक जेना परिचित छी, मुदा गायक लोकनि कए सुन्दर रचना देनिहार स’ नीक जेना भिज्ञ नै भ’ पबैत छी। मैलोरंग एकर बेगरता स’ नीक जेना अवगत भेल। तेँ एहि बातक खगता कए भरबाक लेल अपन कार्ययोजना मे ‘सुर समाद’ जोड़लक अछि। मैलोरंगक ई सुर समाद आयोजित अछि दिनांक 27 मई, 2012 (रविदिन) क’ सायं 06.30 बजे स’। स्थान अछि : राजेन्द्र भवन ट्रस्ट, 210, दीनदयाल उपाध्याय मार्ग, नई दिल्ली – 110002।
ई जानि आश्चर्य होयत जे मैथिलीक युवा गीत रचनाकार सुधीर क तीन स बेसी गीत क एखन धरि रेकर्डिंग भ’ चुकल छनि, जे हम सब कोनो ने कोनो माध्यम स’ कोनो ने कोनो अवसर पर सुनैत आबि रहल छी। जखन एतेक गीतक रेकर्डिंग भेल अछि तखन शायदे कोनो एहन गायक बा कि गायिका हेता या हेतीह जे सुधीर क सुमधुर गीत कए अपन आवाज नहि देने हेताह वा हेतीह। गीतक ई संख्या इहो सूचित करैत अछि जे एतेक गीत लेल कैसेटक प्राय: सब कम्पनी (मैथिली लेल) कए सुधीर क गीत कए अपना संग लेब’ पड़ल होयतै।
एखन तक एहि तरह क आयोजन प्राय: नै भेल अछि अप्पन भाषा मे, तेँ एहि लेल मैलोरंग प्रथम प्रयास केलक अछि। अपन दिल्लीक प्रेक्षक लेल मैलोरंग एहि रचनाकारक किछु चयनित गीत रचना केँ सुमधुर आवाज़ देनिहार गायक आ गायिका लोकनि कए एक मंच पर अनबाक प्रयास केलक अछि।
सुधीर क गीत कए मैलोरंग मंच पर आवाज देताह मैथिलीक सुपरिचित गायक / गायिका सब, जिनका स’ अहाँ लोकनि नीक जेना परिचित छी: सुरेश पंकज, देवानंद, रश्मि रानी, धनिकलाल मंडल, सुनील पवन, कुमकुम मिश्रा, रिचा ठाकुर, अंजू झा, आमोद झा आ विकाश झा। एहि आयोजन मे उस्ताद जौहर अली खान सन निस्सन वायलिन वादक सुधीर क गीत रचना पर अपन वायलिनक तार स’ ध्वनि तरंगित करताह। दिल्लीक प्रेक्षक गण लेल ई रोमांचक क्षण होयत।
मैलोरंग द्वारा जारी विज्ञप्ति मे कार्यक्रम स्थल तक पहुंचबा लेल दिशा-निर्देश देल अछि जाहि मे कहल गेल अछि जे एहि स्थान पर पहुँचबाक लेल मैट्रो माध्यम स’ प्रगति मैदान मैट्रो स्टेशन वा मण्डी हाउस मैट्रो स्टेशन उतरि सकैत छी। एहि दूनू स्टेशन स’ लगभग 10 मिनट पैदल चलला बाद ई स्थान अबैत अछि। अपन गाड़ी स’ सेहो आबि सकैत छी जे कि रास्ता अछि कनाट प्लेस आ आ.टी.ओ दूनू दिस स’। बस स’ सेहो आई. टी.ओ. आयल जा सकैत अछि।
maithili news, mithila news, bihar news, latest bihar news, latest mithila news, latest maithili news, maithili newspaper


text:
सिटी डेवलमेंट प्लान क तहत भेटत 1100 करोड़, 2030 तक लेल योजना तैयार
दरभंगा । 1934 क भूकंप क बाद दरभंगा नव ढंग स बसाउल गेल छल। 30 साल लेल शहर क योजना तैयार भेल छल। 1964 मे जे योजना एबाक छल से 2012 मे आबि रहल अछि। देर स सही मुदा इ योजना अगर जमीन पर उतरल त दरभंगा एक बेर फेर विकसित शहरक कतार मे ढार भ जाएत। जरूरत अछि दरभंगाक लोक एहि योजना क प्रति जागरूक भ लागू करबा लेल आवाज बुलंद राखथि। योजनाक अनुसार अगिला दा साल मे दरभंगा शहर महानगरीय स्वरूप ल लेत। । सरकार अगिला 20 साल में राज्य क जहि 28टा शहरक कायाकल्प करबाक योजना करीब आठ सालक मेहनतक बाद तैयार केलक अदि ओहि मे सबस प्रमुख दरभंगा अछि। एकर कारण अछि जे दरभंगा लग एकटा पुरान सिटी प्लान उपलब्ध अछि जे आन शहर लग नहि अछि। ब्रिटिश सरकार क अंतरराष्ट्रीय विकास विभाग द्वारा वित्त पोषित ‘संवर्द्धन परियोजना’ क तहत बनल एहि नगर विकास परियोजना क बाट ताकल जा रहल छल। 1934 क मुकाबला मे आइ दरभंगा क जरूरत बहुत बढि चुकल अदि आ अगिला 20 साल मे इ आओर बढत। एकरा ध्यान मे रखैत शहरी विकास क हर क्षेत्र पर पर्याप्त फोकस कैल गेल अछि। तैयार योजना कए देखल जाए त दरभंगा क स्वरूप एकटा महानगर क रूप मे तैयार करबाक प्रयास कैल गेल अछि। शहरक विकास तीन चरण मे होएत, जेकरा लेल कुल 1100 करोड़ टका स बेसी निवेश करबाक प्रस्ताव अछि। शहर मे नव इलाका का विकास होएत। सबस प्रमुख बदलाव जलापूर्ति व्यवस्था मे होएत। महज दस हजार लोक लेल बनल पाइनक टंकी स आइ पूरा शहर क जलापूर्ति नहि भ पाबि रहल अछि। एहि योजना क लागू भेलाक बाद शहर क जलापूर्ति व्यवस्था में भारी बदलाव देखबा लेल भेटत। दरभंगा क अधिकतर भूमिगत नाला जाम अछि आ खुलल नाला अतिक्रमण स नाली मे बदलि चुकल अछि। एहि योजना मे सीवरेज आ नालीक कायाकल्प करबा लेल प्रयाप्त धन क प्रस्ताव अछि। 1934 क प्लान मे दरभंगा कए शैक्षिक संस्थान आ चिकित्सा क दृष्टिकोण स विकसित क्षेत्र बनाउल गेल छल। आगामी 20 साल में एकर विस्तार कैल जाएत आ कईटा पैघ आ नव अस्पताल आ शैक्षिक संस्थान लेल जगह आवंटित होएत। लक्ष्मी सागरक बाद दरभंगा मे कोनो व्यवस्थित मोहल्ला नहि बसाउल जा सकल। नवका योजना मे स्लम एरिया कए नव सिरा स बसेबाक प्रस्ताव अछि। योजना क अगर सही तरीका स लागू भ जाए त शहरी अर्थव्यवस्था कए नव आयाम भेटत त शहरी प्रशासन पर सेहो भारी भरकम निवेश हेबाक उम्मीद बढि गेल अछि।
तैयार मास्टर प्लान मे मास्टर प्लान पर एक नजरि
जलापूर्ति : फिलहाल दूटा जलमीनार आ पांचटा पंपिंग स्टेशन स शहर में जलापूर्ति कैल जाइत अछि। मुदा शहर क आधा मकान जलापूर्ति लेल निजी व्यवस्था पर निर्भर अछि। अगिला 20 साल में शहर क विस्तार क बावजूद योजना हर घर कए स्वच्छ पेयजलापूर्ति योजना स जोड़बाक अछि। पाइपलाइन क रखरखाव, पोखरि क संवर्द्धन आ शतप्रतिशत घर में जलापूर्ति सुनिश्चित करबाक एहि योजना पर कुल 42.40 करोड़ खर्च क प्रस्ताव अछि।
सीवरेज सिस्टम : दरभंगा मे जे पिछला 30 साल मे खत्म भ गेल ओहि मे सबस प्रमुख अछि शहरक सीवरेज प्रणाली। कोनो विकसित शहर जेकां दरभंगा मे सेहो इ प्रणाली काफी मजबूत छल। मुदा आइ शहर में एकर घोर अभाव अछि। सीवेज ट्रीटमेंट प्लांट क स्थापना, शौचालय क मरम्मत, जनसुविधा क स्थापना आ स्वच्छता क प्रति जागरूकता पर नवका मास्टर प्लान मे सबस बेसी ध्यान देल गेल अछि। एकरा तीन चरण मे पूरा कैल जाएत आ एकरा लेल कुल 332.50 करोड़ खर्च क प्रस्ताव अछि।
नाली क व्यवस्था : शहर में एखन कुल मिला कए 25 किमी नाली अछि। पहिल गप त एहि स वर्तमान शहर क 40 फीसदी क्षेत्र कवर होइत अछि। दोसर गप इ जे एहि मे स बहुत अतिक्रमणक कारण अपन वजूद क लडाई लडि रहल अछि। 20 फुट चौडा नाला 3 फुट पातर नाली मे बदलि गेल अछि। पोखरि क अधिकता आ बाढ़ग्रस्त इलाका हेबाक कारण नाली पर ध्यान देने बिना मास्टर प्लान कए लागू नहि कैल जा सकैत अछि। एहि लेल मास्टर प्लान मे नाली पर गंभीर टिप्पणी कैल गेल अछि। योजना तैयार करनिहार क अनुसार शहर मे नाली व्यवस्था क्षत-विक्षत भ चुकल अछि आ एहि पर बहुत काज करबाक जरूरत अछि। एहि काज लेल 117.30 करोड़ टका खर्च क प्रस्ताव अछि।
कचरा प्रबंधन : शहर स एखन 55.8 टन कचरा क उत्सर्जन होइत अछि। एहि मे स आधाक संग्रहण भ जाइत अछि। एकर कारण शहर मे गंदगी क समस्या गंभीर अछि। एकरा लेल 218.85 करोड़ खर्च क प्रस्ताव अछि।
सड़क-परिवहन : शहर में सड़कक ढांचा 1934 क मास्टर प्लानक आधार पर एखन धरि बनल अछि। सडकक चौडाई एक फुट नहि बढल अछि, जखन कि पिछला पांच छह साल में वाहन क संख्या तिगुना बढि गेल अछि। अतिक्रमण क हाल इ अछि जे कतहु कतहु त सडक क वजूद नहि भेटैत अछि। एहि कारण स शहर मे जाम एकटा स्थायी समस्या बनि गेल अछि। एकर निराकरण लेल ट्रैफिक व्यवस्था में सुधार आ नगर यातायात सुविधा में बढ़ोतरी पर कुल 115.67 करोड़ खर्च क प्रस्ताव अछि।
झुग्गी एरिया विकास : शहर में 134टा स्लम पाकेट चिह्नित कैल गेल अछि। एकर समग्र विकास पर 178.58 करोड़ खर्च क प्रस्ताव अछि जे अगिला 20 साल मे पूरा होएत।
सामाजिक बुनियादी ढांचा : ललित नारायण मिथिला विवि, कामेश्वर सिंह दरभंगा संस्कृत विवि, इग्नू क क्षेत्रीय केंद्र सहित कईटा महत्वपूर्ण शैक्षिक संस्थान शहर मे अवस्थित अछि। कालेज आ हाईस्कूल क पैघ तादाद अछि। दरभंगा मेडिकल कालेज अस्पताल सहित कईटा चर्चित अस्पताल अछि। मुदा 2030 तक एहि ठाम 8टा पैघ अस्पताल, 10टा नर्सिग होम आ 36टा डिस्पेंसरी क जरूरत अछि। स्कूल, स्वास्थ्य केंद्र क विस्तारीकरण, रखरखाव आ निर्माण पर 40.35 करोड़ निवेश क प्रस्ताव कैल गेल अछि।
पर्यावरण संरक्षण : दरभंगा शहर मे पिछला 50 साल मे लगभग 50 हजार गाछ काटल गेल अछि। शहर क पर्यावरण सुरक्षित रखबा लेल आ हरियाली वापस अनबा लेल आगामी 20 साल में 12.10 करोड़ क निवेश क प्रस्ताव अछि।
विरासत आ पर्यटन : दरभंगा राज परिवार क देल आधारभूत संरचना कए विरासत मानैत नवका मास्टर प्लान मे एकर संरक्षण पर बल देल गेल अछि। पर्यटक सूचना केंद्र क स्थापना लेल 11.80 करोड़ क निवेश क प्रस्ताव अछि।
शहरी अर्थव्यवस्था आ प्रशासन : शहरी प्रशासन, ई गवर्नेस कए बढ़ावा देबा लेल 20 साल में 222 करोड़ स बेसीक निवेश क प्रस्ताव अछि।
नोट- एहि समाचारक संग 1934 क मास्टर प्लान क तहत बनल दरभंगाक विमान स लेल गेल फोटो अछि जे संभवत: 1941 क अछि।


text:
मिथिलाः उत्पत्ति एवं नाम
– डा. उपेन्द्र ठाकुर
(निरन्तरता मे… क्रमशः सँ आगू)
एहि भूमिक उद्भवक एकटा रोचक कथा विष्णुपुराण मे भेटैछ जकर अनुसरण श्रीमद्भागवत कयलक अछि। एहि विवरणक अनुसार इक्ष्वाकुक पुत्र निमि सहस्रवर्षव्यापी यज्ञ प्रारम्भ कयलनि तथा वसिष्ठकेँ आचार्य बनबा लेल कहलथिन। वसिष्ठ उत्तर देलथिन जे “अहाँ पाँच सय वर्ष धरि प्रतीक्षा करू, कारण इन्द्र पाँच सय वर्ष धरि चल’बला यज्ञ आरम्भ कयलनि अछि, जाहि मे ओ हमरहि आचार्य पदक भार देलनि अछि।” एहि पर निमि कोनो उत्तर नहि देलथिन आ वसिष्ठ ‘मौनं स्वीकृति लक्षणम्’ मानि ओहि ठामसँ चलि देलनि। एहि बीच निमि गौतम तथा अन्य ऋषि सबकेँ वरण क’ अपन यज्ञ आरम्भ कय देलनि। वसिष्ठ शीघ्र यज्ञ समाप्त कराकेँ जखन निमिक ओतय अयला तँ गौतम तथा अन्य व्यक्ति सबकेँ नियोजित देखि क्रोधसँ निमिकेँ शाप द’ देलथिन जे “अहाँ आब एहि भौतिक शरीरमे नहि रहब”। निमि सेहो बदलामे वसिष्ठकेँ शाप द’ देलथिन जकर फलस्वरूप दुनू गोटे अपन भौतिक शरीर त्यागि देलनि। वृहद् विष्णुपुराणक मिथिला माहात्म्य सँ ज्ञात होइत अछि जे गौतम, याज्ञवल्क्य, भृगु, वामदेव, उशित, कण्व, अगस्त्य, भारद्वाज, बाल्मीकि तथा अन्य ऋषि लोकनि मिथिलामे स्थित गंगासागरपर एकत्र भेलाह तथा ओकर पवित्र जलसँ मृत शरीरकेँ स्नान कराक’ मथलनि। ओहि शरीरसँ एकटा भास्वर बालक उत्पन्न कयल गेल जकर नाम “मिथि” राखल गेल।
किन्तु पाणिनी मिथिला शब्दक व्युत्पत्ति किछु भिन्न रूपक देलनि अछि। हुनक “मिथिलादयश्च” सूत्र तथा ओहि सूत्रक उदाहरणक रूपमे प्रस्तुत कयल गेल मिथिला शब्दक व्याख्याक अनुसार जतय शत्रु सभक उन्मूलन कयल जाय ओ देश थिक “मिथिला”। मिथिलाक ई व्युत्पत्ति विश्वसनीय बुझाइत अछि। एहि व्युत्पत्तिक विश्वसनीयताक अनेक प्रमाण अछि। प्रथमतः मैथिल लोकनिक वीर योद्धा होयबाक अनेक साक्ष्य अछि। रामायणक अनुसार शिरध्वज जनक सांकाश्यक राजाकेँ पराजित कयने छलाह तथा मैथिल लोकनि महाभारत युद्ध मे कौरवक दिशसँ भाग लेने छलाह। आध्यात्मिक तथा सांस्कृतिक क्षेत्रमे मैथिल लोकनिक उत्कर्ष सेहो एहि विशिष्ट नामकरणक आधार छल। द्वितीय, निमि अयोध्याक सौर राजवंशक संस्थापक राजा इक्ष्वाकुक पुत्र छलाह। निमिक एक भाइ विशाला में बसि वैशाली राज्यक स्थापना कयलनि तथा दोसर भाइ मिथिलाक स्थापना क’ अयोध्ये सन विशाल राजधानी बनओलनि। समस्त आर्यावर्तकेँ अपन नाम देनिहार महान् भारतजन जेकाँ मैथिल लोकनि सेहो वीर छलाह जे अपन कर्मभूमिकेँ अपन नाम देलथिन। मिथिला नामक अतिरिक्त एहि भूमिक विदेह, तीरभुक्ति, तपोभूमि, शाम्भवी, सुवर्ण कानन, मिन्तिति, बैजयन्ती (जनकपुर), आदि अनेक नाम छैक, किन्तु एहि समस्त नाममे मिथिला, विदेह आ तीरभूक्ति परम्परा तथा इतिहास एहि दुनू मे सुपरिचित अछि। विदेह नाम हमरा लोकनिकेँ सर्वप्रथम शतपथ ब्राह्मणमे उपलब्ध होइछ।
तीरभुक्ति वा तिरहुत बादक नाम थिक। मिथिला नाम तीरभुक्ति वा तिरहुत सँ प्राचीन अछि। बाल्मीकि-रामायण अथवा अन्य प्राचीन साहित्यमे तीरभुक्ति नाम नहि भेटैत अछि। सर्वप्रथम पुरुषोत्तम देवक “त्रिकाण्डशेष”मे उक्त नाम उपलब्ध होइत अछि। एकर वर्णन गंगा, गंडकी तथा कौशिकी एहि तीनू नदीक तटपर स्थित स्थानक रूपमे कयल गेल अछि। एहि तरहें प्रतीत होइत अछि जे तीरभुक्ति स्पष्टतः “तीर तथा भुक्ति” सँ व्युत्पन्न अछि। हरप्रसाद शास्त्रीक ई मान्यता समुचित छन्हि जे तीरभुक्ति गंगाक तटपर बसल प्रदेशक बोधक थिक तथा भुक्तिक प्रयोग एगारहम वा बारहम ई. सन् मे प्रान्तक हेतु कयल गेल छल। जेनरल अनिंघमक मतानुसार उक्त शब्द छोटकी गंडक तथा बागमती नदीक घाटीमे स्थित भूमिक निर्देशक थिक। मिथिलाक समस्त प्रमुख स्थान छोटकी गंडकक तटपर बसल पाओल जाइत अछि जे सप्तम ई. सन् मे महा-गंडकक स्रोत रहल होयत।
हरप्रसाद शास्त्रीक धारणा छन्हि जे “भुक्ति” शब्द बहुत प्राचीन नहि अछि। एकर प्रयोग सर्वप्रथम बारहम ई. सन् मे सेन अभिलेख सभमे प्रदेशक हेतु कयल गेल अछि। हुनकर मतानुसार एहि शब्दक प्रथम प्रयोग तखन भेल जखन बंगालक सेन राजा लोकनि एहि प्रदेशकेँ जीत एतय अनेक ब्राह्मण लोकनिकेँ बसओलनि। किन्तु, ई ज्ञातव्य अछि जे “भोगपति” नाम प्रान्तपालक हेतु पूर्ण प्रचलित अछि तथा प्रदेशक हेतु भुक्तिक प्र्योग बंगालक सेनशासक लोकनिक कालसँ प्राचीनतर अछि। वस्तुतः तीरभुक्ति नाम बहुत प्राचीन बुझाइत अछि, कारण १९०३-०४ ई. मे बसाढ़ (वैशाली) मे कयल गेल उत्खननमे प्रचुर संख्यामे ख्रीष्टाब्द चतुर्थ शतककेर (गुप्तकालक) मुद्रा पाओल गेल अछि जाहिपर तीरभुक्तिक प्रभारी पदाधिकारी सभकेँ सम्बोधित करबालेल कतिपय अक्षर अंकित अछि। एकर अतिरिक्त एकटा सामान्य “तीर” शब्द अछि जे संभवतः कोनो स्थान विशेष छल जकरासँ तीरभुक्ति अथवा तीरक प्रदेश ई नाम व्युत्पादित भेल अछि (तीरभुक्तो वैशाली तारा, तिरहुतमे वैशालीक तारा)। एहि साक्ष्य सभक आधारपर “तीरभुक्ति” शब्दकेँ निर्विवाद रूप सँ प्राचीन मानल जा सकैत अछि।
हरिः हरः!!


text:
विशिष्ट व्यक्तित्व परिचयः मिथिला सुर सम्राज्ञी ‘रंजना झा’
– विमल जी मिश्र
रंजना जीक गायकी विनम्रता केर जतबा प्रशंशा करल जाए कम अछि । रंजना जीक संगीत सँ सब परिचित अछि, तहिना हुनक परिवारो मे सब कियो संगीतक परम सेवक । पुरा परिवार सुर साधक । माँ सरस्वती केर सब आराधक । रंजना जीक पिता श्री भागवत मिश्र वियोगी देवीगंज पथराहा थाना नरपतगंज, अररिया जिलाक रहैयवाला स्वयं एक प्रसिद्ध “गीत-संगीत कलाकार” केर संग सुचना जनसंपर्क विभाग, बिहार सरकार मे कार्यरत छलाह, आब सेवानिवृत्त जीवन मे छथि । ताल मात्रा सँ सुन्दर रचना करैत छथि । रंजना जीक भाई सेहो संगीतक शिक्षा लेने छथि आ दिल्ली मे अपन संगीत अकादमी चलबै छथि । दोसर भाए तबला वादक केर संग-संग गिटार सेहो नीक बजबैत छथि । रंजना जीक माँ गृहणि रहितौ संगीत सँ रुचि राखैत छथि । पुरा परिवार बुझु जे संगीतक बगिया अछि । जाहि मे कला केर अनेको प्रकारक सुगंधक गमगमी पसरल अछि । सदिखन सपरिवार सुर केर गंगा मे डूबकी लगबैत अपन सृजनशीलताक प्रकाश सँ मिथिला सहित पुरा देश केँ सेहो नहाबैत रहैत छथि रंजना जी व हुनक मूल परिवार ।
सरस्वतीक खास कृपाक वर्णन कि कैल जाय! हिनक ५ वर्षीय एकमात्र पुत्र एखनहि सँ तबला पर संगत शुरु केने छथि । फोटो मे छोट बच्चा केर चित्र छैक, वैह बालक हिनक पुत्र छथिन । हिनक पति सेहो अत्यन्त हँसमुख आर कर्मठ लोक – मिथिला मे जिनका बड्ड नीक लोक कहल जाएत अछि से छथि रंजनाजीक पतिदेव । रंजनाजीक सदैव हाथ बँटबै छथिन्ह । कैमरा सँ कमाल करैत छथि आर म्यूजिक अरेंज करबाक संग इवेंट मैनेजमेन्ट सेहो करैत छथि। सब तरहें रंजना जीक सहयोग करैत छथि । सासुर सहरसाक लगमा गाम मे छन्हि। सासुर केर तरफ सँ पुर्ण सहयोग भेटैत रहैत छैन्ह । वर्तमान पटनाक पुनाए चक मे हिनका लोकनिक अपन आवाज छैन्ह । हर स्तर सँ ईश्वर केर विशेष आशीर्वाद सँ भरल-पुरल परिवारक मलिकाइन रंजना जी मिथिलाक एकटा गौरव थिकी ।
मैथिली जिन्दाबाद केर दिल्ली प्रतिनिधि व मैथिली भाषाक प्रसिद्ध गीतकार भाइ विमल जी मिश्र सुर सम्राज्ञी रंजना झा केर ओज संग व्यक्तित्व व कृतित्वक विस्तृत जानकारी पाठक सब लेल हुनकहि संग भेंट-वार्ता करैत अनलनि अछि। वार्ताक क्रम मे रंजना जी महिला समाज लेल बड्ड सुन्दर संदेश देलथि जे, महिला सब केँ घर परिवारक कार्य करब, धियापुता केँ देखब, अपन-अपन विधा केर क्षेत्र मे काज करब समाहित अछि । समाज आ रोजगार केर संग घर-परिवार केँ देखब सेहो जरुरी अछि । एतेक महान गायिका केर एतेक नीक बिचार त सरस्वती महारानीक असीम कृपा समान प्रतीत भेल ।
स्टार प्लस टेलिविजन पर हाल-साल प्रसारण कैल जा रहल ‘सिया के राम’ धारावाहिक मे विद्यापतिक प्रसिद्ध रचना ‘पिया मोरा बालक’ धुनपर अपन किछु रोचक प्रस्तुति देने छथि । विदित हो जे हिन्दी धारावाहिक ‘सिया के राम’ मे सीता व मिथिलाक अत्यन्त खास आ विशिष्ट वर्णन कैल जा रहल अछि जेकर लोकप्रियता टीवी युगक आरम्भ मे रमानंद सागर कृत रामायण धारावाहिकेक समान आइ घर-घर मे देखल जा रहल अछि । विश्व भरि मिथिलाकेँ स्थापित करबाक लेल ई धारावाहिक रामबाण केर कार्य कय रहल अछि । एहि लोकप्रियताक आंशिक श्रेय मैथिली व खासकय शास्त्रीय गीत-संगीतक विशेष सुर-साधिका रंजना झा केर गायन केँ सेहो देल जा रहल अछि ।
वर्तमान भारतवर्षक सर्वाधिक लोकप्रिय गायिका रंजना झा केँ मानल जाएछ । राष्ट्रीय स्तर पर आयोजित हरेक कार्यक्रम मे हिनकर मांग सर्वोपरि रहैत अछि । भारत सरकार केर संस्कृति मंत्रालय द्वारा कोनो भी राष्ट्रीय कार्यक्रम मे रंजना झा केर लोकप्रिय गायकी ओ सुमधुर आवाज केर मांग होएत रहल अछि । हालहि दिल्लीक प्रगति मैदान मे चलि रहल विश्व पुस्तक मेलाक सांस्कृतिक कार्यक्रम मे मैथिली गीत गायन लेल हुनका आमंत्रित कैल गेल छलनि । रंजना जी देश भरि मे मैथिलीक मांग बेसी रहबाक बात कहलैन, परन्तु यदा-कदा राष्ट्रीय मंच पर प्रस्तुतिक समय मैथिलीक दर्शक नगण्य होयबाक कारण उत्साह टूटबाक दुखद अनुभव सेहो सुनेलैन ।
रंजना जीक सरल स्वभाव आ मधुर गायकी होयबाक संग एक कुशल गृहिणीक रूप मे आदर्श मैथिलानी बनि सम्पूर्ण महिला समाज लेल प्रेरणास्रोत मानल जाएछ। सदैव मिथिलाक नाम केँ रौशन करयवाली, मैथिल स्वर सम्राज्ञी मिथिलानी रंजना झा जी केर भविष्य लेल आलेख लेखक तथा मैथिली जिन्दाबाद परिवारक तरफ सँ अनेकानेक शुभकामना । अहिना अपन सुरक कोसी-कमला-गंगा-गंडक-बागमतीक पवित्र धारा मे सब केँ नहाबैत रहैथ, मिथिलाक नाम सगरो दुनियां मे फहराबैत रहैथ । संगहि आइ तीला संक्रान्ति पर मैथिली केर परम सेविका रंजना झा जी केँ कोटि-कोटि शुभकामना । जय हो । मैथिली जिन्दाबाद ।


text:
— आभा झा।
सौराठ सभा बिहारकेँ मिथिलांचल क्षेत्र में प्रतिवर्ष लगय वाला एक विशाल सभा छैक। एहि गामक मूल संस्कृत नाम ” सौराष्ट्र ” छैक। सौराठ मैथिल ब्राह्मणकेँ वैवाहिक मिलन केंद्रकेँ लेल प्रसिद्ध रहल अछि।एत’ योग्य वरकेँ चुनाव ओत’ आयल कन्याकेँ पिता करैत छथि।चुनाव सँ पहिने सौराठ सभागाछी में उपस्थित लोकक बीच अनेक प्रकारक चर्चा जेना मुख्य रूप सँ कुल, मूल और पाँजिका होइत छैक। जाहि स्थान पर लोक इकट्ठा होइत छथि ओ स्थल तपैत सूर्य सँ सुरक्षा प्रदान करय वाला पीपल, बरगद और आम आदि गाछ सँ घिरल छल ( अखनो सभा स्थल गाछ सँ घिरल अछि) जकरा मैथिली में सभागाछी कहल जाइत छैक। ई सभा हिंदु कैलेंडरकेँ ज्येष्ठ-आषाढ़ मास में आयोजित होइ वाला एक वार्षिक कार्यक्रम छैक। वर और वधु दुनू पक्ष घटक, पंजीकार, संबंधिक या परिचित संग एहि मिलन सभा में एकत्रित होइत छलाह। सौराठ सभा में विभिन्न गामक रजिस्ट्रार / पंजीकार अपन-अपन पंजी प्रबंधक संग बइसैत छलाह। सौराठ सभाकेँ उत्पत्ति सँ पहिने एहि तरहक बैठक समौल और अक्सर पिलखवाड़ में होइत छल।कोनो समय एहि तरहक बैठक मिथिलाकेँ विभिन्न क्षेत्र में चौदह स्थान पर होइत छल जाहि में सौराठ और समौल प्रमुखता सँ शामिल छलैक।महामहोपाध्याय परमेश्वर झाकेँ अनुसार,खंडवाला राजा राघव सिंह ( 1703- 1739ई-)में समौल गामकेँ लऽग सभाकेँ आयोजन केने छलाह। सभा में पंजीकार दुनू पक्षकेँ मध्य विवाह ठीक भेला पर ताड़-पत्र पर लिखि क’ सिद्धांत पत्र दैत छलाह। सिद्धांत पत्र विवाहक स्वीकृति होइत छैक।जे ई जाँचयकेँ बाद जारी कैल जाइत छलैक ( अखनो किछ लोक विवाहकेँ एहि पारंपरिक- साइंटिफिक पद्धतिकेँ द्वारा विवाह करैत छथि )कि सात पीढ़ी सँ वर -वधू पक्षकेँ बीच कोनो रक्त संबंध नहीं छलनि।समौल में सभाकेँ लेल नियुक्त रजिस्ट्रार/ पंजीकार पर किछु कारणवश ग्रामीण द्वारा एक बेर अत्याचार कैल गेल छल और ओ सब ओहि गाम सँ पलायन करयकेँ फैसला केलनि और अंततः सौराठ में बसि गेलाह। राजा माधव सिंह एहि सभा में आबै वाला लोकक सुविधाकेँ लेल एक सभागृह, मंदिर ( माधवेश्वर शिवालय) विशाल धर्मशाला और मंदिरकेँ इशान कोण में एक पैघ पोखैरकेँ निर्माण केलनि। स्थानीय लोक कहैत छथि कि करीब दू दशक पहिने तक सौराठ सभा में खूब भीड़ इकट्ठा होइत छल, मुदा आब एकर आकर्षण कम भ’ रहल छैक। उच्च शिक्षा प्राप्त वर एहि हाट में बइसनाइ पसंद नै करैत छथि।पहिने आवागमनकेँ नीक सुविधा नहिं छल। तैं अपन कन्याकेँ लेल वर तकनाइ कठिन कार्य छल, ताहि दुवारे मिथिलांचल के सब ब्राह्मण सौराठ सभा में आबि क’ विवाह तय करैत छलाह। सौराठ सभाकेँ उद्देश्य संबंधकेँ शुचिता बना क’ राखय लेल समगोत्री विवाहकेँ रोकनाइ , दहेज प्रथाकेँ उन्मूलन तथा वर-वधू दुनू पक्षकेँ ध्यान में राखैत वैवाहिक संबंधकेँ स्वीकृति देनाइ छल। पहिने सभागाछी सँ वरकेँ चुनि क’ ‘ चट मंगनी पट ब्याह ‘भ’ जाइत छलैक। एकटा संबंधिक में दीदीकेँ देखने छी राति में ओ दीदी बिन ब्याहल छलीह आ भोरे उठि क’ देखै छी त’ ओ दुल्हन बनि बइसल छलीह। हुनकर विवाह सभागाछी सँ रातोंरात भ’ गेलनि।एहेन विवाह अधिकतर बेमेल होइत छल।पहिने लोकक मुँह सँ सुनियै कि जे लड़काकेँ विवाह नै होइत छैक वैह सभागाछी में विवाह लेल जाइत छथि।हम जतेक विवाह सभागाछी सँ होइत देखने छी सब बेमेल छैक। आब त’ इहो सुनै में आबि रहल अछि कि कन्या पक्ष सँ वर पक्ष दहेजक मांग सेहो करैत छथि।मैथिल ब्राह्मण 700 वर्ष पहिने करीब सन् 1310 में ई प्रथा शुरू केने छलैथ।सन् 1971 में एत’ करीब डेढ़ लाख लोक आयल छलाह। 1991 में सेहो करीब पचास हजार लोक आयल छलाह। मुदा आब एकर संख्या बहुत घटि गेल छैक। एहि प्रकार सौराठ मिथिलाकेँ एक सांस्कृतिक-एतिहासिक स्थल अछि।एहि सभाकेँ पुनर्जीवित करयकेँ लेल जनजागरण अभियान चलाओल गेल संग ही ‘ चलू सौराठ सभा ‘ के माध्यम सँ लोककेँ सभा में आबयकेँ निमंत्रण देल गेल। कोनो परंपरा के जीवित राखयकेँ लेल आबै वाला पीढ़ी के जागरूक भेनाइ आवश्यक छैक। मिथिला क्षेत्रकेँ अनेक विद्वान सभ समसामयिक विषय पर बहुत विचार-विमर्श केलनि, बल्कि एहि परंपराकेँ आगू बढ़ाबैकेँ संकल्प सेहो लेलनि।जय मिथिला जय मैथिली


text:
पटना, मिथिला मिरर: बिहारक उप मुख्यमंत्री तेजस्वी यादव बिहार भाजपा’क नेता पर जमि कय हमला करैत कहलनि जे, बीजेपी के दिग्गज नेता के छपासक रोगी बनि गेल छथि। शनिदिन तेजस्वी कहलनि जे, बिहार भाजपा नेता मे आपस मे काफी फूट अछि। बिहारक भाजपा नेताक एखन कोनो पूछ नहि अछि, चाहे ओ सुशील मोदी हो या फेर कोनो पैघ नेता।
तेजस्वी कहलनि जे, बीजेपी के नेता मे आपसी कंपटीशन अछि, चाहे वो मंगल पांडेय हो या फेर गिरिराज सिंह, सुशील मोदी हो या फेर नंदकिशोर यादव। तेजस्वी कहलनि जे, अहि कारण स ई नेता मीडिया मे लगातार बनल रहबाक लेल उटपटांग बात करैत छथि आ अनर्गल बयान दैत छथि। उप मुख्यमंत्री आरोप लगेलनि जे, बीजेपी नेता के बिहारक विकास स मतलब नहि अछि, ओ मीडिया माइलेज लेबाक लेल उलुल जुलुल बात करैत छथि।


text:
सीतामढ़ी, मिथिला मिरर: प्रखंड क्षेत्रके बघमरी गाम मे रविदिन राति अगिलगीक घटना मे तीन गोट किसानक घर जरि कय राख भय गेल। अहि घटना मे अन्न, वस्त्र, आभूषण व फर्नीचर सहित लगभग ढाई लाखक संपत्ति जरि कय खाक भय गेल। अहि संबंध मे पीड़ित थाना मे मामला दर्ज करौलक अछि।
जानकारीक अनुसार आगि कृष्ण सिंहक घर स शुरू भेल। घरक लोक अप्पन-अप्पन कमरा मे सुतल छल। देर राति घर मे अचानक आगि लागि गेल। आगि तुरंत विकराल रूप लय लेलक आ देखते-देखते पड़ोसी गोविंद सिंह आ मुरारी सिंहक घर के अप्पन आगोश मे लय लेलक। शोरगुल सुनिकय जुटल ग्रामीण कहूना आगि पर काबू केलक।
तीनू परिवार ठंडक अहि मौसम मे आकाशक नीचां रहबाक लेल मजबूर अछि। घटनाक सूचना पर पंचायतक मुखिया शर्मिला झा, ग्रामीण सुरेंद्र झा, नागेंद्र सिंह व अन्य पीड़ित सं भेंट कय सहायताक आस्वाशन देलनि। अंचलाधिकारी स पीड़ितक लेल मुआवजाक मांग सेहो केलनि।


text:
२४ अगस्त २०१९. मैथिली जिन्दाबाद!!
जाले, दरभंगा निवासी रीना झा एक नव कलाकार छथि। मिथिला चित्रकला बनेबाक लुरि बस देखिते-बुझिते सीखने छथि। एहि कलाकारक ग्रामीण मैथिली कवि एवं सामाजिक-राजनीतिक कार्यकर्ता अपन फेसबुक सँ लिखैत छथि, “हमर ग्रामीण जे हमर भतीजी लगती से बिना कोनो प्रशिक्षण के अपन सासुर मे ई मिथिला पेंटिंग बनेली अछि। अपने सब आशीष दियौन!”
रीना झा द्वारा बनायल गेल ई मिथिला चित्रकला मे राधा आ कृष्ण छथि। कृष्णाष्टमीक शुभ अवसर पर एकरा मैथिली जिन्दाबाद पर प्रकाशित करैत नहि केवल एक नव कलाकारक नाम सोझाँ आनि रहल छी, बल्कि एकटा महत्वपूर्ण सन्देश सेहो – ओ ई जे, “मिथिला चित्रकला मे कनिकबे मेहनति सँ अहाँ नीक चित्रकार बनि सकैत छी, जे एकटा नीक करियर सेहो दय सकैत अछि। अहाँ एहि चित्रकला सँ नीक आमदनी सेहो कमा सकैत छी घरे बैसल।”


text:
नवका- पुरनका लेख सर्च करु...
एकरे नाम अछि जिनगी....
लोक सुरक्षित स्थान केर तलाश मे पानि मे भटकि रहल छथि. लोक ऊंच स्थान... बांध... नहर... सड़क स्टेशन... सरकारी दफ्तर... स्कूलक छत पर शरण लs रहल छथिन्ह. शहर के तरफ जा रहल छथिन्ह. शहर मे राहत शिविर लगाएल जा रहल अछि. एकरे संग ओहन जगह जे ऊंच अछि... पानि सं बचल अछि ओतेय के लोक सभ बाढ़ि प्रभावित इलाका सं आबय वाला लोक सभ के मदद कs रहल छथिन्ह. लोक सभ अपन दुख भूलि दोसरा के मदद कs रहल छथिन्ह. खाय... पिबय... रहय के इंतजाम कs रहल छथिन्ह. दवाई के इंतजाम कs रहल छथिन्ह. एक दोसरा के हिम्मत...ढॉढस बढ़ा रहल छथिन्ह. एक दोसरा के कहि रहल छथिन्ह कि करबय एकरे नाम जिनगी अछि.
सदस्यता लें टिप्पणियाँ भेजें (Atom)


text:
"बरसाइत पूजा विधि आ कथा" ( बट सावित्री कथा)
Updated: Aug 9, 2021
जेठ मासक अमावस्या तिथि के मनाओल जाइवला पर्व बरिसाइत कें अपन मिथिला में बहुत प्रधानता देल गेल अछि। ई पावनि पति कें दीर्घायुक कामना संतान प्राप्ति आ समस्त परिवारक कल्याणार्थ राखल जाइत छैक ! बरसाइत के नाम सँ प्रसिद्ध और सावित्री केर पतिव्रत आ धर्म-परायणता सँ प्रेरित इ पाबनि नवविवाहिता मैथिल स्त्री के लेल बहुत महत्वपूर्ण पाबनि मानल जाइत अछि। पति के दीर्घायु के लेल स्त्रीगण पूर्ण निष्ठा पूर्वक संपूर्ण विधि - विधान सँ बरक गाछ तर बैसि नाग-नागिनक पूजन करैत छथि। प्रसाद स्वरूप केराक पात पर फल- फूल, आम , पाँच प्रकारक फल , पचमेर मधूर, पंचमेवा, धानक लाबा, दूध, ओंकरी (फूलल बदाम अर्थात चना किंवा मूंग के अंकुरी) आदि रहैत अछि।
ताहि समय में भार सांठबाक बड प्रचलन रहैक पावनिक विध केर जावंतो सामान, रंग-बिरंगक फल जेना - घौंरक - घौंर केरा, कटहर, लीची आदि मौसमी फल, रंग-बिरंगक मधुर जेना - खाजा, लड्डू, पेरा, बालुशाही, रामभोग आदि, कस्तारा - कस्तारा दही, चंगेरा - चंगेरा चूड़ा, पूरी-पकवान आदि रहैत छैक।
समस्त परिवार लेल वस्त्र, लहठी आदि, पवनैतिन लेल वस्त्र, आभूषण, लहठी, श्रृंगारक सभटा सामान संगे छाता, चप्पल, आसन आदि, गौरी बना क, बिषहरा बना क आओर विधि केर सभटा वस्तु नव विवाहिता कें सासुर सँ पठाओल जाईत छलैक।
परंच आब समय बदलि रहल छैक भार-दोरक महत्व नहिं रहलैक तें आब विधि क सभ समानक संग पवनैतिन लेल वस्त्र, आभूषण, छाता, चप्पल आदि जरूर पठाबी।
" पूजन सामाग्री "
बियैन-7 टा
डाली -7 टा
बोहनी-1
अहिवातक पातिल
उड़ीदक बड़ 14
सुतरी
सरवा -२
माटिक बिसहरा (नाग-नागीन) - पांच गोट
केरा क पात
लावा
एकटा सरवा में दही
अंकुरी खेरही किंवा बदाम केर
लाल कपड़ा
कनिया -पुतरा
साजी
अरवा चाउर
एक जोड़ जनेउ आ गोटा सुपारी
फल ,फूल ,पंचमधुर, पंचमेवा
कांच हरदि ,दूबि ,कुसुमक फूल, धनियां, गंगाजल
बिन्नी के पोटरी
" पूजन विधि "
दू चारि दिन पहिनहिं पाँच गोट नाग-नागिन, हाथी आदि बना ओकरा रंगि-ढ्योरि क तैयार कए राखी।
ई काज नइहर सासुर दुनू ठाम होयत ।हाथी जँ विवाह वला हो त नव बनेबाक कोनो बेगरता नहिं छैक ।
नाग - नागिन सात गोट सेहो बनाओल जा सकैछ जाहि में पाँच गोट नागिन आ दू गोट नाग रहत ।
डाली-पाती सेहो पहिनहिं अना क राखि ली।
एक दिन पहिने पवनैतिन नहा धो क पवित्र भ अमनियाँ भोजन करतीह। पावनि दिन पोखरि में नेहेबा काल ध्यान देबाक छैन्ह जे नाभि पानि में नहिं डुबौतीह। तें लोटा लए नहायब उचित छैक ।आई-काल्हि पोखरिक उठाव भेने एहन बातक कोनो औचित्य नहिं रहैक परंच जँ बाथटब क उपयोग करथि त ध्यान देथि। संध्या काल पाँच - सात अइहब मिलि ब्राह्मण गोसाउनिक गीत गाबि गौड़ी बनबैथि ।गौड़ी बनेबाक लेल सामग्री रहत - दूबि ,कांच हरदि ,धनिया, कुसुमक फूल, गंगाजल " एकटा अहिबाती तेल - सेनूर कए, नव वस्त्र पहिरि खौंइछ लए सभटा सामग्री के सिलौट पर पीसि क गौड़ी बनौतीह ,जकरा रंगल - ढौरल सरवा पर एकटा सिक्का पर गौरी राखि पान क पात स झापि ,पान क पातक ऊपर सिंदूरक गद्दी राखि ललका कपड़ा सँ झाँपि भगवती लग राखि देथिन्ह
एम्हर सभ अहिबाती के तेल सेनूर कए हाथ में सुपारी देथिन्ह।
उड़दि दालि के फुला के किंवा उड़िदक घाठि फेनि क १४ टा बड़ पकाओल जायत ,जकरा सेरेलाक बाद सुतरी में माला गांथल जायत (बिना सुइया के) बड़क माला बना के बोहनी के मुँह पर बांधल जायत I
केरा के पात पर सिन्दूर आ काजर सँ बिष-विषहारा लिखल जाएत I
रातिये खन अंकुरी आ पिठार फूलय लेल दए देथिन्ह I
पूजन विधि : अहिबाती सखी सभ ब्राह्मण गोसाउनिक गीत गबैत रहतीह ताबत नव कनियाँ (पवनैतिन) नहा धो क सासुर स आयल नव वस्त्र धारण कए लहठी पहिरि श्रृंगार कए भगवती क प्रणाम कए ,हाथ में साजी (जाही में कनिया पुतरा रहत ),आ माथ पर बोहनी (जाही में लाबा भरल रहत आ जकरा मुँह पर बड़क गुथलाहा माला पहाराओल रहत रहत )लय के भगवती कें गोर लागी सब संगी बहिनपाक संगे बटगबनी गबैत बड़क गाछ तर जेतीह। ओहि ठाम पहिनहिं कियो अहिबाती किंवा कुमारि कन्या ठांव कए अरिपन देने रहथिन्ह।
पवनैतिन गंगाजल सँ सिक्त कए सभ सखी संग शुभे-शुभे करैत आसन लगा बैसि जेतीह।
गाछ तर बैसलाक बाद बोहनी में राखल लाबा केराक पात किंवा कोनो डाली में उझिलि देथिन्ह आ ओही बोहनी में जल भरि देथिन्ह।
गाछक तअर में जे अरिपन देल छैक ताहि पर बीच में केराक पात ओछा देथिन्ह। बामा भागक अरिपन के ऊपर 7 टा बिअनि रहत ,आ सात टा डाली में फुलायल अंकुरी ,फल ,मिठाई आदि राखल रहत। आगू में अहिवात जरा क ओकर झपना सँ ओकरा कनेक तिरछिया के झांपि देथिन्ह ।धूप-दीप, धूमन गुग्गुल आदि जरा लेतीह। एक टा डाली में चाउर ,सुपारी, जनऊ,पैसा फल -मिठाई राखल रहत जे पूजा के बाद पंडिताईन कें देल जाइत छैक । आम क पात पर 60(साइठ )ठाम अंकुरी आ फल -मिठाई के नवेद्य लगौतीह। एकटा बियनि पर आ एक टा आम पर पांच ठाम सिन्दूर लगा बड़क गाछक जड़ि में राखि देथिन्ह। बीच वला भागक अरिपन पर विष-विषहारा लिखल पात राखि ओही पर माटिक नाग - नागिन नइहर सासुर दुनू ठामक राखि देथिन्ह। पवनैतिन एक टा बड़क पात केश में खोसि लेतीह जकरा कथा के बीच-बीच में खोंटैत फकरा पढ़तीह (बर लिय, मर दिय)
सबटा ओरियाओन भेलाक बाद पवनैतिन सभ सँ पहिने बामा भाग में (नइहर, सासूर दुनू ठामक ) गौरी क पूजा-अर्चना करतीह। गौरीक लेल आगु में नवेद्य, पंचमेर मधुर, पंचमेवा, केरा आदि अनेक तरहक फल, पान सुपारी, फूल, बेलपत्र, दूबि आ सिन्दूर लय श्रद्धापूर्वक गौरीक गीतक संग पूजा करतीह। तदुपरांत बीचला भाग में बिन्नी पढ़ैत नाग-नागिनक पूजा-अर्चना करैत बिषहरा कें दूध-लाबा, श्री खण्ड चानन, फूल बेलपत्र आदि अर्पित करैत बिषहरा क गीत गबैत मिनती आदि गाबि बिषहरा क पूजा-अर्चना संपन्न करतीह ।
बिषहरा क पूजाक बाद दहिना भाग में सावित्री क पूजा-अर्चना कए सदा सुहागिन रहबाक आशीष लेतीह। सभ सँ बाद में अलग सँ जे छोटका अरिपन अछि ओहि पर सोमाधोबिन केर पूजा कए आशीष लेतीह। सभ टा पूजा-अर्चना संपन्न भेलाक बाद हाथ में बीनी क पोटरी लय जांघ तर बोहनी राखि कथा सुनतीह। कथा सुनलाक बाद पवनैतिन आंचरक खूंट पर गाछ तरक रखलाहा आम आ एक टा सिन्दूर क गद्दी लए टोकरीक सूत किंवा मौली धागा लए गाछ के चारू कात पांच बेर प्रदक्षिणा करतीह। ओकरा बाद गाछ तर जे छाड़ल लिखल बियनि अछि ताहि सँ गाछ के तीन बेर होंकैत गला मिलतीह। आब कनियाँ - पुतरा कें पवनैतिन क हाथे विधि पूर्वक विवाह संपन्न कराओल जाएत । सिंदूरदान पुतराक हाथे पवनैतिन करौतीह। ओकरा बाद सभ देव-देवी, बिषहरा कें स्मरण करैत नैवेद्य उत्सर्जित करतीह। पुनः विषहरा के दूध लाबा चढौतीह। बोहनी में बांधल सबटा बड़ के वामा हाथक अंगूठा आ अनामिका क सहारा सँ तोरी कें एक बेर आगु आ एक बेर पाछु फेकैत फकरा पढ़तीह - वर लिय कहैत पाछू दिस आ मर दिय कहैत आगू में फेकतीह।
ई सभटा विधि संपन्न भेलाक बाद पवनैतिन खौंइछ में आम, फल, मधुर आदि लए संग में पूजा केनिहारि दोसर पवनैतिन संग खौंइछ क सभ सामग्री बदलि भैया लगौतीह। संजोगवश जँ दोसर पवनैतिन नहिं रहतैक त बड़क गाछ संग सेहो भैया लगाओल जा सकैछ। ओकरा बाद माथ पर फेर बोहनी उठेती ,हाथ में साजी लेती आ सखी सभक संग बटगबनी गबैत आंगन में भगवती घर आबि मिनती गबैत, भगवती कें प्रणाम करतीह ।
गाछ तर राखल डाली सेहो उठा के भगवती घर में राखी। भगवती कें प्रणाम केलाक बाद 7 टा अहिवाती के डाली आओर अंकुरी दए प्रणाम कए आशीष लेतीह संगहि सब पैघ जन के सेहो प्रणाम कए आशीष लेतीह।
एम्हर माए पितियानि भरिगाम में सभ कें हकार दए बजा सभ कें तेल - सेनूर आ अंकुरी देथिन्ह।
" कथा (सोमा धोबिन आ नाग-नागिनक कथा) "
एक टा गाम में एकटा ब्राह्मण अपना कनियाँ और सात टा पुत्र संगे खुशी खुशी रहैत छलाह। हुनका आंगनक भनसा घरक चिनवार लग एक टा नाग-नागिन अपन बिल बना क रहैत छल। ब्राह्मणक कनिया घर में बीहरि देखि प्रतिदिन भात पसेला क बाद ओ गरम माँर ओहि बीहरि में ढारि दैत छलईथ जाहि सं साँप क सबटा पोआ(बच्चा ) सब मरि जाईत छल I निरंतर अपन पोआ सब के मरला सं क्रोधित भय नाग –नागिन एक दिन ब्राह्मण के श्राप देलखिन जे “जेना अहाँ हमार बच्चा सब के मारलउ तहिना अहाँ के वंश के सबटा बच्चा सब साँप के कटला से मरि जायत “I समयांतराल में ब्राह्मण के बड़का बेटा के हर्षो- उल्लास सं विवाह भेलनि Iविवाहोपरांत ब्राह्मण बेटा कनियाँ के द्विरागमन करा अपना घर दिश बिदा भेला I रास्ता में किछु देर क वास्ते सुस्तेवा लेल एक टा वट वृक्ष क नीचा में दुनू बर कनियाँ बैसलाह Iओहि गाछ के जड़ि में एकटा धोधैर छल जाहि में नाग-नागिन रहैत छल I नाग-नागिन धोधैर सं निकलि दुनू बर कनियाँ के डैस लेलखिन जाहि सं दुनू के मृत्यु भय गेल I ब्राह्मण क घर में दुःख के पहाङ टूटि परल I अहिना क कय ब्राहमण के छ्हो पुत्र के एक एक करि कय कसर्प-दोष सं मृत्यु भय गेलनि I ब्राह्मण –ब्राह्मणी चिंतित रहए लगला आ अपन छोटका बेटा के हमेशा अपना आँखि के सामने रखैत छलैथ I बेटा के हमेशा झापि-तोपि के रखैत छलैथ कि कतहुँ साँप –बिच्छु ने काटि लई I ब्राह्मण क बेटा जखन पैघ भेला त धनोपार्जन हेतु घर से बाहर जेबा लेल जिद करय लगला I पहिने त हुनकर माता-पिता हुनका बाहर भेजवा लेल तैयार नई होईत छला ,फेर एही शर्त पर राजी भेला कि हमेशा अपना संगे एकटा छाता और जूता रखता I शर्त मानी ब्राह्मण बेटा घर सं बिदा भेला I जाईत-जाईत एकटा गाम लग पहुचला, गाम के बाहर एकटा धार छल ,ब्राह्मण बेटा जूता पहिर लेलथि आ धार के पार करअ लगला I तखने गाम के किछु लङकी सभहक झुण्ड सेहो धार पार करैत छल Iसब सखि सब ब्राह्मण के बेटा के जुत्ता पहिर पानि में जाईत देखि ठठहा के हंसअ लगली आ कह लगली कि – “हे देखू सखि सब केहन बुरबक छै ई ब्राह्मण बेटा पानि में जूता पहिरने अईछ “I ओहि झुण्ड में एकटा सामा धोबिन के बेटी सेहो छल से सखि सबके अपन तर्क देलखिन जे –हे सखि नई बुझलौं ,ब्राह्मण बेटा पानी में जूता एही दुआरे पहिरने ऐछ जाहि सं पनि में रहै बला साँप –कीङा ओकरा पैर मे नइ काटि लइ” I ब्राह्मण बेटा ओहि लङकी के तर्क सुनि चकित भेला I धार पार कय सब गोटा आगु बढ़ल ,धुप बेसी छल मुदा ब्राह्मण बेटा छाता अपना कांख तर दबने रहल, सब सखि सब मुँह झाँपी मुस्कुरैत रहलि आ सोचैत छलि ,जे एतेक धुप छै आ ई मानुष छत्ता कांख तर दबेने ऐछ Iबर रौउद छल आ गाम क उबर-खाबङ मैइटक रस्ता ,सब गोटा चलैत-चलैत थाईक गेल I रस्ता कात में एकटा बरका विशाल बङ क गाछ छल जकरा देख सब गोटा ओहि छाया में विश्राम करवा हेतु गाछ तर बैस रहल I ब्राह्मण बेटा जखने गाछ तर बैसला अपन कांख तर दबैल छत्ता खोइल ताइन लेलइथ I सब सखि सब फेर जोर सं हंस लागलि आ कह लागलि जे – “देखिअऊ इ मानुष के धुप छल त छत्ता कांख तर देवेने छल आ जखन गाछ तक छाया में बैसल ऐछ त छत्ता तनने ऐछ “I सोमा धोबिन क बेटी जे ब्राह्मण बेटा के बार ध्यान सं देख रहल छालैथ,फेर अपन तर्क देलखिन जे –“ हे सखि सब अहाँ सब फेर नई बुझलौं ,इ ब्राह्मण बेटा गाछ पर रहै बला साँप-कीङा सं अपना क बचबै लेल गाछ तर छत्ता तनने ऐछ “I ब्राह्मण क बेटा जे बरि काल सं सोमा बेटी के तर्क सुनैत छला ,ओकर बात सं ततेक प्रभावित भेला कि सोचलैथ कि अगर विवाह करब त एही चतुर कन्या सं करब Iब्राह्मण बेटा गाम क धोबिन लग गेला आ धोबिन सोमा सं कहलखिन जे हम आहाँ क चतुर बेटी सं विवाह कर चाहैत छी I सोमा धोबिन तैयार भय गेलि आ खुशी –खुशी दुनू के विवाह कय देलखिन I जखन विदागरी क समय आयल त सामा धोबिन कहलखिन जे –“हे बेटी हम त गरीब छी ,हमरा लग धन –दौलत किछु नहि अछि, अहाँ के हम विदागरी में कि दिय ?” सोमा क बेटी ताहि पर उत्तर में कहलखिन जे –“हे माय अहाँ हमरा किछु नय मात्र कनी धान क लाबा ,कनी दूध ,बोहनी आ एक ता बियन दिय आ आशीर्वाद दिय जे हम अपना पति आ हुनकर वंश वृद्धि में सहायक होइयन I” सोमा धोभिन सब चीज जे हुनकर बेटी कहलकैन ओरिआन कय क देलखिन आ आशीर्वाद दय दुनू बर कनियाँ के बिदा केलखिन Iब्राह्मण बेटा अपना कनियाँ क लय अपना गाम दिश चल लगला I चलैत-चलैत जखन दुनू गोटा थाईक गेला त विश्राम करवा लेल एक टा बङ गाछ के नीचा में रुकि गेला I सोमा धोबिन क बेटी अपन माय क देल सबटा समान गाछ के निचा में राखि अपना वर संगे आराम करय लगलि I ओही बङ के जइङ में एकटा नाग अपना नागिन बिल में संगे रहैत छल Iगाछ के जैङ लग दूध, लाबा आ बोहनी में राखल पानि देखि नाग कय भूख और प्यास जागृत भय गेल आ नाग अपना बिल सं निकलि बाहर जेवाक लेल व्यग्र भ गेला I नागिन बार बार मना कर लागलैथ किन्तु नाग नइ मानलैथ आ बाहर आबि जहिना बोहनी में राखल पानी के पिबा लेल ओहि में मुहँ देलखिन, धोबिन बेटी नाग समेत बोहनी के हाथ सं पकङि अपना जाँघ तर में दाबि क राखि लेलैथ I नाग कतबो प्रयास केलैथ निकलि न हि पेलैथI जखन बरि काल बितला क बादो नाग घुरि क नहीं अयलाह त नागिन बाहर निकललि आ देखलथिन्ह जे नाग के त एकटा नव कनियाँ पकङने अछि I नागिन सोमा बेटी सँ कहथिन्ह जे हमर "वर" दिअ ! सोमा बेटी नइ मानलथिन्ह कहथिन्ह जे पहिने अहाँ हमर "मर" दिअ!
नागिन के निरंतर अनुनय –विनय क बाद धोबिन बेटी एकटा शर्त राखलखिन जे –“हे नागिन हम अहाँ के पति नाग राज के तखने छोङबनि जखन अहाँ हमरा पति आ हुनकर वंश के सर्प-दोष सं मुक्त करब संगहि हुनकर छबो भाई के जे मरि गेल छैथ के पुनः जीवित करब “ I नागिन विवश छलि धोबिन बेटी के शर्त मानवा लेल I नागिन स्वर्ग सं अमृत अनलेइथ आ ब्राह्मण के सबटा पुत्र ,पुत्रवधु के जीवित कय सर्प –दोष सं मुक्त कय सब के आशीर्वाद देलखिन I तखन जा क धोबिन बेटी नाग के छोङलखिन और अपन करनी लेल क्षमा माँगी नाग –नागिन के प्रणाम केलैथ I तखन नाग नागिन ब्राह्मण के सबटा पुत्र आ पुत्रबधु सबके आशीर्वाद दैत कहलखिन –“जेष्ठ मॉस के अमावश्या दिन विवाहित कनियाँ सब ज्यों बङ के गाछ के पूजा करति आ बिष-विषहारा के दूध लाबा चढ़ा हुनकर पूजा करती तँ हुनकर सब के सुहाग अखण्ड रहतेंन “I
नाग –नागिन सं आशीर्वाद लय ब्राह्मण क सातों पुत्र आ सातों कनिया जखन अपना घर पहूँचला त ब्राह्मण –ब्राह्मणिक खुशीक कोनो पारावार नहिं छल। सोमा धोबिनक बेटी अपन चतुरता सँ छबो दियादिनी क सोहाग बचौलक आ ब्राम्हणक उजरल घर बसौलक। बाद सब गोटा प्रसन्ता पूर्वक रहए लगलाहI
Kalpana Jha जी फेसबुक वॉल से


text:
सावन क शुरुआत क संगहि सुल्तानगंज स जल भरि महादेव कए चढेबा लेल देवघर विदा भेलथि कांवरिया।
बिहारक मिथिला क्षेत्रकेँ युवा सभ दिनांक 3/01/21 कए मैथिली भाषाक अनिवार्य शिक्षा क लेल ट्वीटर ट्रेंड अभियान चलाओल गेल, जाहि...Read more
सर्वाधिकार सुरक्षित। इसमाद डॉट कॉम मे प्रकाशित सभटा रचना आ आर्काइवक सर्वाधिकार रचनाकार आ संग्रहकर्त्ता लग सुरक्षित अछि। रचना क अनुवाद आ पुन: प्रकाशन वा आर्काइव क उपयोग लेल इ-समाद डॉट कॉम प्रबंधन क अनुमति आवश्यक। प्रबंधक- छवि झा, संपादक- कुमुद सिंह, राजनीतिक संपादक- प्रीतिलता मल्लिक, समाचार संपादक- नीलू कुमारी। वेवसाइट क डिजाइन आ संचालन - जया झा।
हमरा स संपर्क: esamaad@gmail.com


text:
गोनू झा क रोचक कथा: बालकथा
– संकलन: प्रवीण नारायण चौधरी
गोनूक पिता एक दिन कहलखिन “रे गोनू! दुनियामे सबकेँ ठकलें, मुदा बाप तोहर बापे रहि गेलौक।”
गोनू हँसैत कहलखिन “बाप तऽ बाप होइते छैक, मुदा कला मे बेटा सेहो बापोक बाप बनि जाइत छैक।”
पिता पूछलखिन “कि मतलब?”
गोनू कहलखिन “रुकू! समय पर कहब।”
गोनूक दिमाग जोर-जोर सऽ योजना बनबय लागल आ किछुवे काल मे गोनू पिताक सोझाँ एला आ कहला जे कनेक सासूर सँ भेल अबैत छी, पिताक स्वस्तिवचन लैत गोनू सासूर दिस गेला आ बाटे मे नह केस कटा लेलनि। सासूर पहुँचिते ससूर पूछलखिन जे “कि बात एना केस कटौने आइ अचानक एतय पाहुन?”
गोनू हुनका कहलखिन जे “दु:खक समाचार! पिता नहि रहलाह। बस नह-केश करेला उपरान्त अपने लोकनिकेँ काल्हि सँ श्राद्ध-कर्मके भोजक आमन्त्रण लेल आयल छी। आब हम वापस चलब!” ससूर महाराज बड दु:ख प्रकट कयलाह आ ऐगला दिन आबय लेल मनलाह।
एम्हर घंटो नहि बीतल छल कि गोनू केस-तेस कटौने पिताक सोझाँ ठाड्ह भेलाह… “हौ बाबु! ई कि भेलह?”
गोनू कहलखिन – “धू! सभटा गुर-गोबर भऽ गेल। माछो लऽ के गेल रही से बुझू जे फेकय पडि गेल। ससूर महाराज स्वर्गवास भऽ गेलाह। ओम्हर आइये नह-केश छलैक से ओतहि नहो-केश करबैत सीधे वापस आबि गेलहुँ। माछो चुपचाप नौए केर घर पठबा देलियैक। बुझू, पहिले कोनो नोतो-पता नहि। एबो केना करत? सार एसगरुआ आ आब कि गाम मे कियो अछि। सभटा तऽ दिल्ली-पैन्जाब धऽ लेलक अछि।”
पिताक एना समैध केर देहावसानक खबड़ि सुनि बड़ा तकलीफ भेलनि। शोक प्रकट करैत बेटाक मुँहें कौल्हका-परसूका काज मे भाग लेबाक लेल निमंत्रण सुनि ओहि काज मे भाग लेबाक लेल सोचय लगलाह।
काल्हि भने पिता गाम सँ ससूरक श्राद्धमे सहभागी बनबाक लेल आ ओम्हर सासूर दिस सऽ ससूर गोनूक पिताक श्राद्ध मे भाग लेबाक लेल चलि देलनि। गोनूक चक्र-चाइल न पिता भाँपि सकलाह आ नहिये हुनकर ससूर केँ एहेन कोनो तरहक भान भेलनि।
बाट मे दुनू गोटा एक दोसराक स्मृति केँ सुमिरैत चलल जा रहल छलाह। आ कि एकटा चौबटिया पर दुनू गोटा केँ संयोगवश दूरे सँ एक दोसरा पर नजरि पड़ैत छन्हि। वृद्ध लोक, चश्मा ऊपर-निचाँ कय माथ पर जोर दैत चिन्हबाक प्रयत्न दुनू दिशि सँ बराबर भऽ रहल छल। कतबो आँखि मिरैत छथि जे ई कोना संभव छैक जे मरल लोक सोझाँ पडि रहल छथि… लेकिन वास्तविकता तऽ गोनूक खेल छल… एक दोसरकेँ देखैत “भूत-भूत” चिचियैत दुनू बेहाल छलाह, एहि सँ पूर्व कि बताह बनि हृदयाघात केर नौबत अबैत, गोनू सोझाँ प्रकट भेलाह आ पिता सँ कहलखिन जे “कलामे बेटा बापोक बाप बनि सकैत छैक। अहाँ दुनू गोटा जिन्दे छी आ ई हमर खेला छल।”
यौ बाबु! एक-दोसर केँ भूत नहि देखय जाउ आ अपन अस्तित्व आ क्षमता सँ सेवाभाव लाउ। गोनूक खिस्सा अहाँ सब लंग हो तऽ मैथिली जिन्दाबाद लेल जरुर पठाउ।
हरि: हर:!!


text:
बेटी दिवस आ दहेज प्रथा
– प्रकाश कमती, तरौणी, दरभंगा
दहेज प्रथा मिथिले टा नहि बल्कि सम्पूर्ण भारतीय समाजक हेतु एक अभिशाप थिक। दहेज प्रथा कारणे समाज में कतेक रास दुर्गुण आबि गेल अछि। वर्तमान समय में इ लाईलाज रोग भयंकर महामारीक समान बढ़ल चलि जा रहल अछि। समाज में कन्याक जन्म अभिशाप भए गेल अछि। कन्याक पिता होएब एखन बुझि पड़ैछ जेना पूर्व जन्मक कोनो संचित पापक प्रतिफल होए।
किछु लोकक कहब अछि जे दहेज प्रथाक प्रचलन पुरातन काल सँ चलि आबि रहल अछि। पुत्रीक पर्याय ‘दूहिता’ शब्दक अर्थ सँ ज्ञात होईत अछि जे वैदिक काल में पिता अपन पुत्री के विवाहक अवसर पर प्रचुर धन दैत छलाह। पार्वती केर विवाह भेला पर हिमवान हुनका सुवर्ण आदि दहेज देलनि। मिथिलाक नरेश राजा जनक सेहो अपन कन्या सीता केर विदाइक अवसर पर सम्पति दहेज देलनि। स्वर्ण, वस्त्र, मणि आदि रथ में भरि-भरि कs अयोध्या पठाओल गेल छल। सम्पन्न माय-बाप विवाहक पश्चात विदाइक समय स्वेच्छा सँ प्रचुर दहेज दैत छलखिन जखन कि आजुक समय में कन्या पक्षक दिश सँ वर पक्ष के मुँह माँगल दहेज देने बिनु कन्याक विवाह नै भs सकैत अछि। तैं ओहि समयक दहेजक तुलना आजुक परिस्थितिक संग समानता करब अज्ञानता थिक।
आय उच्चवर्गक कोन कथा साधारण आ मध्यम वर्गक सेहो अहि कुप्रथाक शिकार भs रहल अछि। विवाह सँ पूर्वहिं द्रव्य आदि लs लेल जाइछ। आय बेटा के मनुष्य नहि बल्कि बरद जकाँ मोल-जोल होईत अछि। विवाह पूर्वहिं टीवी, फ्रीज, गोदरेजक आलमारी तक केर शर्त मंजूर करबा लेल जाईत अछि। कन्याक पिताक जीवन जीवते नारकीय भs जाईत अछि। कन्या अपन भाग्य के कोसैत रहैत अछि। कन्या भले रूप-गुण, कला-कौशल सम्पन्न रहैत छथि मुदा जौं हुनक पिताक अर्थ नहि छैक तs हुनका देखै वला कियो नै अछि। अंततोगत्वा कतेको रास कन्या आत्महत्या एहन कदम उठौबैत छथि। अपन परिवारिक स्थिति केर अनुभवक सहनशक्ति हुनका में छिन्न भs जाईत छन्हि आ यैह कारण ओ अपन देह त्याग करब उचित बुझैत छथि। दहेजक डरसँ कन्याकेँ जन्म लैतहि नोन चटाकए दिवंगत कs देलि जाइछ। बाल विवाह, अनमेल विवाह सभ एकरहि परिणाम थिक।
एहि सामाजिक कुरीति के दूर करबाक दिशा में पहिलहुँ पर्याप्त प्रयास कएल गेल अछि। सरकार दहेज के अवैध घोषित कयलक अछि। दहेज लेनिहार दण्डित होयताह, दहेज देनिहार के नौकरी वा अन्य सरकारी सुविधा सँ वंचित कैल जाय जकरा हेतु जनसहयोग अपेक्षित अछि। कन्या के धनोपार्जन योग्य बनाओल जाए। प्रेम विवाह एवं अंतर्जातीय विवाह के प्रोत्साहन कैल जाय, उपहार व लेनदेन के समाप्त कैल जाय। अनेको साहित्यकार एवं कवि लोकैन अपन कथा, लेख व कविताक माध्यम सँ दहेजक विरोध आ अहि केर बुराई कयलनि अछि मुदा तैयो परिस्थिति जस के तस बुझना जाइछ। हाँ किछु वर्ष सँ विभिन्न जागरूकता अभियान एवं अपील केर माध्यम सँ अहि में महामारीक वृद्धि में लगाम जरूर लागल अछि। तैयो जाबत युवा वर्ग अहि प्रथाक विरोध में आगाँ नै औताह ताबत दहेज पर पूर्ण विराम लगौनाय कठिन अछि।
(लेखक दहेज मुक्त मिथिला अभियान केर महाराष्ट्र युनिट केर प्रवक्ता सेहो छथि)